3. การประกอบธุรกิจของแต่ละสายผลิตภัณฑ์

1.  บริการสื่อสารดาวเทียมและบริการที่เกี่ยวเนื่อง

    1.  บริการสื่อสารดาวเทียมและบริการที่เกี่ยวเนื่อง ดำเนินการโดย บมจ. ชินแซทเทลไลท์
        และบริษัทกลุ่มไอพีสตาร์

3.1.1.1 ลักษณะของบริการ

บริการให้เช่าช่องสัญญาณดาวเทียมหรือทรานสพอนเดอร์ (Conventional Satellite
Transponder Services)

การบริการให้เช่าช่องสัญญาณดาวเทียมหรือทรานสพอนเดอร์ (Transponder)
ซึ่งเป็นอุปกรณ์อิเล็กทรอนิกส์ที่ติดอยู่ในตัวดาวเทียม
ทำหน้าที่ในการรับสัญญาณจากสถานีภาคพื้นดินผ่านจานสายอากาศ
และนำสัญญาณนั้นมาแปลงความถี่ให้ต่ำลงและขยายสัญญาณให้มีกำลังแรงขึ้นเพื่อส่งสัญญาณกลับมาสู่สถานีรับสัญญาณปลายทางบนพื้นโลก
ณ ตำแหน่งใดๆ ภายใต้พื้นที่ครอบคลุม (Footprint) ของดาวเทียมไทยคม
เพื่อให้ผู้ใช้บริการสามารถเชื่อมต่อการสื่อสารในระยะทางที่ห่างไกล
หรือสำหรับการสื่อสารแบบกระจายสู่ผู้รับจำนวนมาก (Broadcasting)
ซึ่งการส่งสัญญาณผ่านดาวเทียมนี้
จะช่วยลดค่าใช้จ่ายของผู้ใช้บริการในการสร้างเครือข่ายภาคพื้นดินจำนวนมากเพื่อให้ครอบคลุมพื้นที่เป็นบริเวณกว้างหรือครอบคลุมหลายประเทศ
เช่น การเดินสายใยแก้วนำแสงหรือการตั้งเสาไมโครเวฟ เป็นต้น

บริษัทฯ
เป็นผู้ทำหน้าที่ดูแลดาวเทียมและบริหารองค์ประกอบของระบบการสื่อสารผ่านดาวเทียมให้สามารถใช้งานได้
และสามารถให้บริการแก่ผู้ใช้ได้เป็นอย่างดี
โดยองค์ประกอบของการสื่อสารผ่านดาวเทียมจะประกอบไปด้วย

-   ดาวเทียมไทยคม

ปัจจุบัน บริษัทฯ มีดาวเทียมไทยคมที่ให้บริการทั้งสิ้น 3 ดวง ได้แก่ ดาวเทียมไทยคม 1A ไทยคม 2
และ ไทยคม 5 ขึ้นสู่วงโคจรและให้บริการแก่ผู้ใช้จำนวนมากทั้งในและต่างประเทศ
รายละเอียดคุณสมบัติของดาวเทียมแต่ละดวง มีดังต่อไปนี้

ตารางเปรียบเทียบดาวเทียมไทยคม 1A ไทยคม 2 และไทยคม 5

+----------------+------------------------+----------------------------+
| ย่านความถี่       | ไทยคม 1A และ ไทยคม 2   | ไทยคม 5                    |
+================+========================+============================+
| C-Band ภูมิภาค   | ไทยคม 1A : 12 ช่องสัญญาณ | 18 ช่องสัญญาณ                |
|                |                        |                            |
|                | ไทยคม 2 : 10 ช่องสัญญาณ  |                            |
+----------------+------------------------+----------------------------+
| พื้นที่ครอบคลุม     | เขตประเทศไทย           | เขตประเทศไทย ภูมิภาคอินโดจีน   |
|                | ภูมิภาคอินโดจีน            |                            |
|                |                        | และอินเดีย                   |
|                | และแถบเอเชียตอนเหนือ     |                            |
+----------------+------------------------+----------------------------+
| C-Band ทั่วโลก   | - ไม่มี -                | 7 ช่องสัญญาณ                 |
+----------------+------------------------+----------------------------+
| พื้นที่ครอบคลุม     | - ไม่มี -                | เขตทวีป แอฟริกา ยุโรป เอเชีย   |
|                |                        | และออสเตรเลีย               |
+----------------+------------------------+----------------------------+
| Ku-Band        | 3 ช่องสัญญาณต่อดวง        | 7 ช่องสัญญาณ                 |
| เฉพาะจุด        |                        |                            |
+----------------+------------------------+----------------------------+
| พื้นที่ครอบคลุม     | เขตป                   | เขตประเทศไทยและภูมิภาคอินโดจีน |
|                | ระเทศไทยและภูมิภาคอินโดจีน |                            |
+----------------+------------------------+----------------------------+
| Ku-Band        | - ไม่มี -                | 4 ช่องสัญญาณ                 |
| เป็นได้ทั้งแบบห    |                        |                            |
| มุนได้และเฉพาะจุด |                        |                            |
+----------------+------------------------+----------------------------+
| พื้นที่ครอบคลุม     | - ไม่มี -                | เขตประเทศไทย ภูมิภาคอินโดจีน   |
+----------------+------------------------+----------------------------+
| Ku-Band        | - ไม่มี -                | 3 ช่องสัญญาณ                 |
| แบบหมุนได้       |                        |                            |
+----------------+------------------------+----------------------------+
| พื้นที่ครอบคลุม     | - ไม่มี -                | เขตประเทศไทย ภูมิภาคอินโดจีน   |
+----------------+------------------------+----------------------------+
| ผู้ผลิต (ประเทศ)  | Hughes (สหรัฐอเมริกา)    | Aerospatiale (ฝรั่งเศส)      |
+----------------+------------------------+----------------------------+
| รุ่น             | HS-376                 | Spacebus 3000              |
+----------------+------------------------+----------------------------+
| อายุการใช้งาน    | ประมาณ 15 ปี            | ประมาณ 14 ปี                |
+----------------+------------------------+----------------------------+
| จัดส่งสู่วงโคจร    | 2536 และ 2537 ตามลำดับ  | 2549                       |
+----------------+------------------------+----------------------------+

จำนวนช่องสัญญาณและอัตราการใช้งานของช่องสัญญาณของดาวเทียมไทยคม 1A ไทยคม 2
และไทยคม 5

+------------------------------+------------+------------+------------+
|                              | 2547       | 2548       | 2549       |
+------------------------------+------------+------------+------------+
| จำนวนช่องสัญญาณ (ช่อง)          | 40         | 40         | 44         |
|                              |            |            |            |
| C-Band*                      | 10         | 10         | 18         |
|                              |            |            |            |
| Ku-Band                      |            |            |            |
+------------------------------+------------+------------+------------+
| อัตราการใช้งาน (ร้อยละ)         | 71%        | 72%        | 64%        |
|                              |            |            |            |
| C-Band                       | 100%       | 100%       | 64%        |
|                              |            |            |            |
| Ku-Band                      |            |            |            |
+------------------------------+------------+------------+------------+

  * ไม่นับรวมช่องสัญญาณ C-Band
  ที่ให้กระทรวงเทคโนโลยีสารสนเทศและการสื่อสารใช้โดยไม่คิดค่าบริการจำนวน 1
  ช่องสัญญาณหมายเหตุ ข้อมูลดังกล่าวสำหรับปี 2547 และ 2548
  เป็นจำนวนช่องสัญญาณและอัตราการใช้งานของช่องสัญญาณดาวเทียมไทยคม 1A ไทยคม 2
  และไทยคม 3 แต่สำหรับปี 2549 เป็นข้อมูล ณ วันที่ 31 ธันวาคม 2549
  เป็นจำนวนช่องสัญญาณและอัตราการใช้งานของช่องสัญญาณดาวเทียมไทยคม 1A ไทยคม 2
  และไทยคม 5

-   สถานีควบคุมดาวเทียมไทยคม

ทำหน้าที่วัดค่าสัญญาณต่างๆ ของดาวเทียมที่จำเป็นต่อการควบคุมการทำงานของดาวเทียม
และติดตาม ควบคุมการทำงานของดาวเทียมโดยการส่งสัญญาณจากสถานีควบคุมภาคพื้นดิน
ตลอดจนทำหน้าที่เฝ้าดูผลหลังจากการออกคำสั่งควบคุมการทำงานของดาวเทียม
และยังสามารถตรวจสอบผลการใช้งานช่องสัญญาณดาวเทียมแต่ละวงจรได้ว่าการใช้งานของผู้ใช้ในแต่ละวงจรนั้นมีประสิทธิภาพหรือมีการรบกวนกันหรือไม่

บริการระบบไอพีสตาร์ (IPSTAR System)

บริษัทฯ เริ่มดำเนินกิจกรรมทางการตลาดของบริการไอพีสตาร์ในปี 2544
โดยในระยะแรกจะเป็นการให้บริการอุปกรณ์ปลายทางภาคพื้นดินไอพีสตาร์ที่สามารถใช้กับดาวเทียมไทยคมและดาวเทียมอื่นๆ
โดยที่บริการประเภทนี้เป็นเทคโนโลยีใหม่ที่จะช่วยเพิ่มประสิทธิภาพการรับส่งข้อมูลผ่าช่องสัญญาณดาวเทียมได้มากกว่าการรับส่งข้อมูลปกติ
ดังนั้นบริการระบบไอพีสตาร์จึงเป็นการเพิ่มประสิทธิภาพของระบบดาวเทียมปัจจุบันและมีส่วนช่วยลดต้นทุนการบริการ
หลังจากที่บริษัทฯ ประสบความสำเร็จในการจัดส่งดาวเทียมไอพีสตาร์ขึ้นสูวงโคจรในวันที่ 11
สิงหาคม 2548 และผ่านการทดสอบในเดือนธันวาคม 2549 บริษัทฯ
ได้เริ่มให้บริการดาวเทียมไทยคม 4 (ไอพีสตาร์)
โดยใช้ควบคู่กับอุปกรณ์ปลายทางภาคพื้นดินไอพีสตาร์
โดยบริการประเภทนี้จะทำให้ได้ประสิทธิภาพในการรับส่งสัญญาณเพิ่มขึ้นเป็นอย่างมาก
เนื่องจากดาวเทียมไทยคม 4 ใช้เทคโนโลยีการกระจายคลื่นแบบรังผึ้ง
สามารถนำความถี่กลับมาใช้งานใหม่ได้อย่างมีประสิทธิภาพ ซึ่งมีขีดความสามารถรับส่งข้อมูลได้ถึง
45 Gbps มากกว่าดาวเทียมทั่วไปถึง 20 เท่า
และยังทำให้สามารถรองรับความต้องการใช้งานอินเทอร์เน็ตความเร็วสูงจำนวนมากนับล้านคน
ทั้งระดับผู้บริโภครายย่อยไปจนถึงระดับองค์กรทั้งผู้ให้บริการอินเทอร์เน็ตและโทรคมนาคม

ข้อมูลเบื้องต้นด้านเทคนิคของดาวเทียมไทยคม 4 (ไอพีสตาร์)

+------------------+---------------------------------------------------+
| คุณสมบัติ           | รายละเอียด                                         |
+------------------+---------------------------------------------------+
| ดาวเทียม          | -   ดาวเทียมแบบวงโคจรค้างฟ้า                         |
|                  |                                                   |
|                  | -   อายุใช้งานประมาณ 15.75 ปี                        |
+------------------+---------------------------------------------------+
| ตำแหน่ง           | -   119.5^(o) ตะวันออก                             |
+------------------+---------------------------------------------------+
| Ba               | -   45 Gbps (25/20) Forward & Return Bandwidth    |
| ndwidth Capacity |     ครอบคลุมพื้นที่สำหรับผู้ใช้บริการ 13 ล้านคนในปี 2551      |
|                  |                                                   |
|                  | -   ใช้จานสายอากาศขนาด 75-120cm.                   |
|                  |                                                   |
|                  | -   เทียบได้เท่ากับ 20 เท่าของดาวเทียมปัจจุบัน             |
+------------------+---------------------------------------------------+
| ชนิดขอ            | -   Ka-band แบบ SPOT Beam                         |
| ง Beams ที่ให้บริการ |                                                   |
|                  | -   สำหรับสถานีควบคุมเครือข่ายภาคพื้นดิน 18 แห่ง           |
|                  |                                                   |
|                  | -   ครอบคลุมพื้นที่ให้บริการ Ku-band มากที่สุด              |
|                  |                                                   |
|                  | -   มีความกว้างของช่องสัญญาณ (Bandwidth Capacity)     |
|                  |     มากที่สุด สำหรับดาวเทียม 1 ดวง                     |
|                  |                                                   |
|                  | -   SPOT Beam: 84 beams                           |
|                  |                                                   |
|                  | -   SHAPED Beam: 3 beams                          |
|                  |                                                   |
|                  | -   BROADCAST Beam: 7 beams                       |
+------------------+---------------------------------------------------+

-   ผลิตภัณฑ์อุปกรณ์ปฏิบัติการภาคพื้นดินไอพีสตาร์ (IPSTAR Ground System)

อุปกรณ์ปฏิบัติการภาคพื้นดินไอพีสตาร์สามารถแบ่งออกได้เป็น 2 ชนิดหลักๆ คือ เกตเวย์ไอพีสตาร์
(IPSTAR Gateway) และอุปกรณ์รับส่งสัญญาณปลายทางไอพีสตาร์ (IPSTAR User Terminal)

เกตเวย์ไอพีสตาร์ (IPSTAR Gateway)

เกตเวย์ไอพีสตาร์ (IPSTAR Gateway)
ถูกออกแบบขึ้นเพื่อให้มีความสามารถรองรับการทำงานได้หลายระบบงาน (Applications)
และสามารถรองรับการให้บริการติดต่อสื่อสารแบบบรอดแบนด์ที่เข้าถึงผู้ใช้บริการไม่ว่าจะเป็นกลุ่มลูกค้าองค์กร
ผู้ให้บริการอินเทอร์เน็ต (ISP) หรือผู้ใช้บริการทั่วไป
บริการดังกล่าวนี้จะรวมถึงการให้บริการอินเทอร์เน็ต การให้บริการเครือข่ายภายในองค์กร
(Intranet Network) การประชุมทางไกล (Videoconference) การแพร่ภาพและเสียง
(Broadcast and Multicast Multimedia) การให้บริการรับส่งข้อมูล (Transaction
Service) และการให้บริการโทรศัพท์ (Telephony) ทั้งนี้
การใช้งานประเภทใดก็ตามที่สามารถทำงานบนรูปแบบที่เป็น IP (Internet Protocol)
และสามารถรับการจัดการแบบ CoS/QoS (Class of Service/Quality of Service)
ได้แล้ว จะสามารถนำมาใช้งานบนระบบของเกตเวย์ไอพีสตาร์รุ่นที่สอง (Second Generation
IPSTAR Gateway) ได้อย่างมีประสิทธิภาพเช่นกัน

เครือข่ายของระบบไอพีสตาร์นั้นมีรูปแบบเป็นแบบสตาร์ (STAR Topology)
ในส่วนของภาคการส่งสัญญาณจากเกตเวย์ไปยังอุปกรณ์รับส่งปลายทาง
ข้อมูลจะถูกบรรจุในช่องสัญญาณที่เป็น Time Division Multiplexing (TDM)
ที่อาจจะมีมากกว่าหนึ่งช่องสัญญาณ ซึ่งจะรวมกันเป็นสัญญาณขนาดใหญ่ (Wideband)
โดยใช้เทคโนโลยี Orthogonal Frequency Division Multiplexing (OFDM)
และเพื่อเพิ่มความสามารถในการให้บริการ
ช่องสัญญาณที่ถูกใช้ในการส่งข้อมูลจากเกตเวย์ได้ถูกออกแบบให้ใช้วิธีการเข้ารหัสโดยใช้ Turbo
Product Codes (TPCs) และการมอดดูเลตสัญญาณในชั้นที่สูงขึ้น (L-code Modulation)
สำหรับส่วนของภาคการส่งสัญญาณจากอุปกรณ์รับส่งสัญญาณปลายทางมายังเกตเวย์ (Gateway) นั้น
ข้อมูลจะถูกบรรจุจะอยู่ในช่องสัญญาณแคบ (Narrow-Band)
โดยใช้เทคนิคและรูปแบบในการส่งที่สามารถปรับเปลี่ยนตามคุณลักษณะและพฤติกรรมการใช้ช่องสัญญาณ
ตัวอย่างเช่น ALOHA สำหรับข้อความที่ส่งออกมาเพื่อที่จะทำการ logon เข้าสู่ระบบ และ
Slotted-ALOHA หรือ TDMA สำหรับการส่งข้อมูลอื่นๆ

อุปกรณ์รับส่งสัญญาณปลายทางไอพีสตาร์ (IPSTAR User Terminal)

ไอพีสตาร์มีอุปกรณ์ปลายทางสำหรับผู้ใช้หลายรูปแบบ และเพื่อตอบสนองความต้องการต่างๆ
ของลูกค้า
อุปกรณ์รับส่งสัญญาณดาวเทียมของไอพีสตาร์เป็นอุปกรณ์รับส่งสัญญาณดาวเทียมแบบเบ็ดเสร็จครบวงจร
ทำให้เชื่อมต่อกับดาวเทียมบรอดแบนด์ได้อย่างประหยัด ติดตั้งง่ายและใช้งานสะดวก

-   รุ่น Professional Series เป็นอุปกรณ์ที่ออกแบบมาโดยเฉพาะและครบวงจร
    ใช้เชื่อมต่อข้อมูลรับส่งจากดาวเทียมและเครือข่ายคอมพิวเตอร์ที่เชื่อมต่อผ่านอีเธอร์เน็ตพอร์ต
    หรือผ่านสายยูเอสบีเข้ากับเครื่องคอมพิวเตอร์ อุปกรณ์รุ่นนี้สามารถดาวน์โหลดได้ 4 Mbps
    และอัพโหลดได้ 2 Mbps บริษัทฯ ได้ออกแบบอุปกรณ์นี้เพื่อสนองตอบความต้องการของตลาด
    โดยให้มีความเหมาะสมสำหรับการใช้งานของผู้ใช้กลุ่มต่างๆ ไม่ว่าจะเป็นบริษัท องค์กร
    และอาคารที่มีคนอยู่หนาแน่น (MTU/MDUs) กิจการขนาดเล็กและขนาดกลาง
    รวมทั้งใช้งานตามบ้านเรือนทั่วไป

-   รุ่น Enterprise Series เป็นอุปกรณ์รุ่นพิเศษ
    มีคุณสมบัติในการรองรับการใช้งานในพื้นที่ห่างไกล มีสภาพแวดล้อมทุรกันดาร
    มีการใช้งานอย่างหนักและต่อเนื่อง และไม่ต้องการให้มีการบำรุงรักษาบ่อยครั้ง
    อุปกรณ์รุ่นนี้มีความสามารถทั่วไปเหมือนกับอุปกรณ์รุ่น Professional Series
    แต่มีความพิเศษกว่าในเรื่องคุณสมบัติในการรองรับสภาพแวดล้อม อุปกรณ์รุ่น Enterprise
    Series นี้เป็นอุปกรณ์ที่มีความเหมาะสมเป็นอย่างมากสำหรับลูกค้าที่ต้องการการใช้งานหนัก
    เช่น กลุ่มลูกค้าองค์กร ธุรกิจขนาดกลางและขนาดย่อม
    เป็นส่วนเชื่อมต่อระหว่างเครือข่ายจากส่วนกลาง เชื่อมต่อโครงข่ายโทรศัพท์มือถือ
    โทรศัพท์ทางไกลชนบท และโครงการเครือข่ายอื่นๆ

-   รุ่น iCON Consumer Series เป็นอุปกรณ์รุ่นประหยัดที่ออกแบบเพื่อ
    กลุ่มลูกค้าธุรกิจขนาดกลางและขนาดย่อม และผู้บริโภคทั่วไป
    อุปกรณ์รุ่นนี้มีความสามารถดาวน์โหลดได้สูงสุด 4 Mbps และสามารถอัพโหลดได้สูงสุด 2
    Mbps เป็นอุปกรณ์ที่ถูกออกแบบมาเพื่อให้ผู้ใช้สามารถใช้งานได้ง่าย
    และสามารถเชื่อมต่อกับแอพพลิเคชั่นสำหรับผู้บริโภคทั่วไป เช่น
    บริการเชื่อมต่ออินเทอร์เน็ตความเร็วสูง บริการโทรศัพท์ระบบ IP และบริการวีดีโอต่างๆ

ผลิตภัณฑ์และบริการใหม่

การบริการ / แอพพลิเคชั่น

  HD Cinema เป็นบริการที่นำเสนอรายการสาระและความบันเทิงด้วยภาพความคมชัดสูง
  ด้วยเทคโนโลยีวิดีโอออนดิมานด์ผ่านเครือข่ายดาวเทียม IPSTAR
  รายการโทรทัศน์ความคมชัดสูงจะถูกส่งไปแทนที่รายการเดิมในอุปกรณ์ปลายทางที่บ้านของผู้ใช้บริการเป็นประจำทุกเดือน
  โดยผู้ใช้บริการสามารถเลือกรับชมรายการที่ต้องการได้ตลอดเวลา บริษัทจะเริ่มให้บริการ HD
  Cinema ในต้นไตรมาสสองของปี 2550 โดยจะให้บริการในประเทศไทยเป็นแห่งแรก ผ่านบริษัท
  ชิน บรอดแบนด์ อินเทอร์เน็ต (ประเทศไทย) จำกัด

บริการเสริมอื่นๆ (Value-Added Services)

เพื่อตอบสนองความต้องการใช้งานดาวเทียมที่หลากหลายรูปแบบของผู้ใช้บริการและเพื่อให้บริการที่ครบวงจร
(Turnkey Service) ที่มีประสิทธิภาพตรงตามความต้องการของผู้ใช้บริการมากที่สุด บริษัทฯ
จึงได้นำเสนอบริการเสริมแบบต่างๆ เช่น

-   บริการ Teleport เป็นบริการที่บริษัทฯ ดำเนินงานร่วมกับ CSL ในลักษณะของ Turnkey
    Serviceโดยบริษัทฯ เป็นผู้ให้เช่าช่องสัญญาณดาวเทียมในขณะที่ CSL
    เป็นผู้ให้บริการรับ-ส่งสัญญาณดาวเทียม (Uplink-Downlink Services)

-   บริการ Global Digital TV

  บริการครบวงจรซึ่งรวมบริการบีบอัดสัญญาณ บริการส่งสัญญาณและบริการใช้งานทรานสพอนเดอร์
  ผ่านดาวเทียมไทยคม 5 ย่าน C-Band Global Beam
  เพื่อตอบสนองความต้องการของผู้ใช้บริการดาวเทียม
  ซึ่งประสงค์จะถ่ายทอดสัญญาณรายการโทรทัศน์ของตนผ่านดาวเทียมเพื่อเผยแพร่ไปยังทั่วโลกหรือข้ามทวีปไปยังกลุ่มผู้ชมเป้าหมายกว่า
  100 ประเทศ ใน 4 ทวีปไม่ว่าจะเป็นในทวีปยุโรป ออสเตรเลีย แอฟริกา และเอเชีย
  โดยบริษัทฯ จะไปทำการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปนั้นๆ

-   บริการ Private Business TV and Educational TV

  บริษัทฯ ได้นำเทคโนโลยี Digital Compression ผ่านดาวเทียมไทยคม ย่าน Ku-Band
  ร่วมกับบริการภาคพื้นดินอื่นๆ เช่น บริการส่งสัญญาณขึ้นสู่ดาวเทียม บริการเล่นเทปรายการ
  บริการห้องสตูดิโอ บริการรถถ่ายทอดสด บริการเข้ารหัสสัญญาณ
  บริการเชื่อมต่อสัญญาณระหว่างสถานที่ถ่ายทำกับสถานีส่งสัญญาณ ฯลฯ
  มาผนวกเป็นบริการถ่ายทอดสัญญาณโทรทัศน์ผ่านดาวเทียมที่เรียกว่า Private Business TV
  และ Educational TV

-   บริการ International VSAT

บริการสื่อสารผ่านดาวเทียมระหว่างประเทศ
เพื่อตอบสนองผู้ใช้ซึ่งเป็นหน่วยงานหรือองค์กรธุรกิจขนาดใหญ่ที่ต้องการติดต่อสื่อสารภายในองค์กรที่มีประสิทธิภาพ
ระหว่างสำนักงานใหญ่และสำนักงานสาขา ระหว่างสาขาด้วยกัน หรือติดต่อกับตัวแทนการค้าของตน
ซึ่งกระจายอยู่ตามประเทศต่างๆ

-   บริการ Internet via Satellite

บริการอินเทอร์เน็ตผ่านดาวเทียมไทยคม ซึ่งมีทั้งแบบสื่อสารผ่านดาวเทียมทางเดียวและสองทาง
ซึ่งจะสามารถรองรับความต้องการของผู้ใช้ที่ต้องการเรียกใช้หรือส่งข้อมูลขนาดใหญ่ ที่เรียกว่า
ระบบอินเทอร์เน็ตความเร็วสูง (Protrunk) เป็นบริการเชื่อมต่ออินเทอร์เน็ตแบบเฉพาะองค์กร
ด้วยความเร็ว 45 เมกกะบิตต่อวินาที
สำหรับการส่งผ่านข้อมูลไปยังทุกตำแหน่งทางภูมิศาสตร์ที่อยู่ภายใต้พื้นที่การให้บริการ (Footprint)
ของดาวเทียมไทยคม 5
บริการดังกล่าวเป็นบริการอินเทอร์เน็ตความเร็วสูงซึ่งมุ่งเน้นไปที่ผู้ให้บริการอินเทอร์เน็ต (ISP)
และลูกค้าที่เป็นองค์กรหรือบริษัท

บริการออกแบบ ให้คำปรึกษา และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งาน (System Integration, Engineering Consultancy and
Training Services)

จากประสบการณ์ยาวนานกว่าสิบปีในธุรกิจการสื่อสารผ่านดาวเทียม บริษัทฯ
จึงมีความพร้อมทั้งทางด้านบุคลากร มีความสัมพันธ์ทางธุรกิจ
และมีเครือข่ายการประสานงานกับผู้ผลิตอุปกรณ์สำหรับการใช้งานดาวเทียมและผู้ให้บริการเครือข่ายส่งสัญญาณภาคพื้นดินสำหรับการเชื่อมต่อระหว่างเครือข่าย
ตลอดจนมีความรู้ความชำนาญในการออกแบบระบบสื่อสารผ่านดาวเทียม
จากการตั้งสถานีควบคุมดาวเทียมและสถานีบริการภาคพื้นดินด้วยระบบเทคโนโลยีที่ทันสมัยที่สุดแห่งหนึ่งในภูมิภาค
จึงทำให้ผู้ที่ประสงค์จะใช้บริการดาวเทียมของบริษัทฯ
มีความเชื่อถือไว้วางใจในคุณภาพการบริการออกแบบ ให้คำปรึกษา
และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งานอย่างต่อเนื่องของบริษัทฯ

3.1.1.2 การตลาดและการแข่งขัน

ภาวะอุตสาหกรรมดาวเทียมแบบทั่วไป (Conventional Satellite)

-   บริการระบบอินเทอร์เน็ตความเร็วสูงสำหรับผู้ให้บริการอินเทอร์เน็ต (Protrunk)

ในปี 2549 ลูกค้าส่วนใหญ่ของบริษัทฯ ที่ใช้ระบบอินเทอร์เน็ตความเร็วสูง (Protrunk) คือ
กลุ่มผู้ให้บริการอินเทอร์เน็ด
ซึ่งต้องการเชื่อมต่อผ่านอินเทอร์เน็ตความเร็วสูงกับต่างประเทศโดยตรง
เพื่อให้บริการอินเทอร์เน็ตบรอดแบนด์และอีกกลุ่มคือลูกค้าที่เป็นองค์กรหรือบริษัทเพื่อรับส่งข้อมูลไปยังตำแหน่งต่างๆ
ภายใต้พื้นที่ให้บริการของดาวเทียมไทยคม 1A และ ไทยคม 5 ซึ่งได้แก่กลุ่มลูกค้าใน
ประเทศแถบอินโดจีน ประเทศอินเดีย บังคลาเทศ ศรีลังกา อิหร่าน ไนจีเรีย และ คาเมรูน

แม้การขยายตัวของเครือข่ายอินเทอร์เน็ตผ่านเคเบิลใยแก้วนำแสงจากกลุ่มบริษัทที่เป็นศูนย์กลางอินเทอร์เน็ตที่ใหญ่ที่สุดในพื้นที่เอเชีย-แปซิฟิก
ได้แก่ ประเทศฮ่องกง สิงคโปร์ และ ญี่ปุ่น
ประกอบกับการแข่งขันในธุรกิจเช่าช่องสัญญาดาวเทียมจากบริษัทดาวเทียมของประเทศจีน มาเลเซีย
สิงคโปร์ และประเทศในแถบยุโรปและอเมริกา
จะส่งผลให้ราคาค่าใช้บริการอินเทอร์เน็ตความเร็วสูงผ่านดาวเทียมลดต่ำลง
และกระทบต่อการขยายการให้บริการ แต่บริษัทฯ
ยังคงสามารถรักษาฐานลูกค้าสำคัญไว้ได้เนื่องจากในปีที่ผ่านมาบริษัทฯ
เน้นกลยุทธ์สร้างความแตกต่างด้านการให้บริการทั้งก่อนและหลังการขาย ซึ่งได้แก่
บริการลูกค้าสัมพันธ์โดยบริษัทฯ มีทีมเทคนิคคอยให้คำแนะนำและช่วยเหลือลูกค้า
ตั้งแต่การติดตั้งไปจนถึงการแก้ปัญหาขณะการใช้บริการ
อีกทั้งบริการยังสามารถปรับเปลี่ยนให้เหมาะสมกับความต้องการที่แตกต่างกันของลูกค้าแต่ละรายได้อีกด้วยที่

โดยในปี 2550 บริษัทฯ
มีแผนที่จะเน้นกลุ่มลูกค้าในเขตพื้นที่ที่เครือข่ายอินเทอร์เน็ตผ่านเคเบิลใยแก้วนำแสงยังไม่มีเสถียรภาพซึ่งยังคงมีความต้องการใช้เครือข่ายผ่านดาวเทียมเป็นเครือข่ายสำรอง
โดยกลุ่มลูกค้าหลักยังคงอยู่ในภูมิภาคอินโดจีนเช่นเดิม

-   การแพร่สัญญาณโทรทัศน์ (Broadcasting)

เพื่อให้สอดคล้องกับกลยุทธ์ของบริษัทฯ ที่ต้องการทำให้ตำแหน่งวงโคจร 78.5
องศาตะวันออกเป็นที่นิยมและเป็นผู้นำในการให้บริการแพร่สัญญาณโทรทัศน์ผ่านดาวเทียมในทวีปเอเชีย
ทั้งด้านจำนวนฐานผู้ชมและจำนวนช่องรายการโทรทัศน์ที่อยู่บนดาวเทียมไทยคม ณ ตำแหน่ง 78.5
องศาตะวันออก ในปี 2549 บริษัทฯ
ได้เน้นทำการตลาดโทรทัศน์ผ่านดาวเทียมทั้งในและต่างประเทศ
เป็นผลให้ธุรกิจการแพร่สัญญาณโทรทัศน์ผ่านดาวเทียมของบริษัทฯมีการเติบโตขึ้นอย่างมาก
โดยพิจารณาได้จากจำนวนช่องรายการโทรทัศน์บนดาวเทียมไทยคม ณ ตำแหน่ง 78.5
องศาตะวันออกที่เพิ่มขึ้นจาก 160 ช่องรายการ เป็น 215 ช่องรายการภายในปีที่ผ่านมา
หรือคิดเป็นอัตราการเติบโต 34 เปอร์เซ็นต์ ทำให้ปัจจุบันตำแหน่งวงโคจร 78.5 องศาตะวันออก
ของดาวเทียมไทยคมเป็นตำแหน่งที่มีจำนวนช่องรายการโทรทัศน์ผ่านดาวเทียมมากที่สุดในแถบเอเชีย-แปซิฟิก

ลูกค้าหลักของบริษัทฯ
ในธุรกิจการแพร่สัญญาณโทรทัศน์ยังคงเป็นผู้ให้บริการแพร่สัญญาณโทรทัศน์ภายในประเทศ
ทั้งประเภทที่ไม่เก็บค่าธรรมเนียมใช้บริการ (Free-to-Air, FTA)
และประเภทที่เก็บค่าธรรมเนียมใช้บริการ (Pay TV)
โดยสำหรับตลาดภายในประเทศบริษัทฯมุ่งเน้นการให้บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) บนย่านความถี่ Ku-Band ซึ่งผู้ชมสามารถใช้จานรับสัญญาณขนาดเล็ก
(60-90 ซม.) รับชมช่องรายการโทรทัศน์โดยตรงจากดาวเทียมไทยคม
นอกจากนี้บริษัทฯยังเน้นการให้บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) ในแถบอินโดจีนและเอเชียใต้บนย่านความถี่ C-Band
โดยปัจจุบันดาวเทียมไทยคมมีส่วนแบ่งทางการตลาดของบริการประเภทนี้เป็นอันดับหนึ่งในอินโดจีนและเป็นอันดับต้นๆ
ในเอเชียใต้ สำหรับบริการเครือข่ายโทรทัศน์ดิจิตอลทั่วโลก (Global Digital TV Network)
หรือบริการจัดหาช่องสัญญาณดาวเทียมและการส่งต่อสัญญาณจากดาวเทียมดวงหนึ่งไปสู่อีกดวงหนึ่ง
เพื่อเป็นการส่งช่องรายการโทรทัศน์ของลูกค้าไปยังบ้านผู้รับในภูมิภาคต่างๆ ทั่วโลก เช่น
ทวีปอเมริกาเหนือ ทวีปยุโรป และทวีปออสเตรเลีย โดยตรงนั้น บริษัทฯ
สามารถรักษาปริมาณฐานลูกค้าไว้ได้ตลอดปีที่ผ่านมา นอกจากนี้ บริษัทฯ
ยังให้บริการระบบเบ็ดเสร็จครบวงจร (System Integration Service)
แก่ลูกค้าต่างประเทศหลายราย โดยการทำหน้าที่ออกแบบ จัดหาและติดตั้งอุปกรณ์ต่างๆ
รวมทั้งระบบส่งสัญญาณผ่านดาวเทียม เพื่อตอบสนองความต้องการของลูกค้า

ในปี 2550 บริษัทฯ จะยังคงเน้นการให้บริการผู้ประกอบการภายในประเทศ
และผู้ประกอบการในแถบอินโดจีนและเอเชียใต้เป็นหลัก
โดยที่ตลาดภายในประเทศยังถือว่ามีความต้องการอยู่มาก
เมื่อคณะกรรมการกิจการกระจายเสียงและกิจการโทรทัศน์แห่งชาติ (กสช.)
พร้อมที่จะออกใบอนุญาตเพิ่มเติมให้กับผู้ประกอบการ บริษัทฯ
คาดว่าจะมีผู้ประกอบการและช่องรายการโทรทัศน์ผ่านดาวเทียมภายในประเทศเพิ่มขึ้นอย่างก้าวกระโดด
สำหรับในแถบเอเชียใต้
ปากีสถานและบังคลาเทศยังถือว่าเป็นตลาดใหม่ที่มีโอกาสเติบโตทางธุรกิจโทรทัศน์ผ่านดาวเทียมได้อีกมาก
ทั้งในส่วนของบริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH)
และบริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวี
(Channel Distribution) บริษัทฯ คาดว่าภายใน 1-2 ปีข้างหน้านี้
ตลาดธุรกิจโทรทัศน์ผ่านดาวเทียมในประเทศทั้งสองจะเติบโตขึ้นอีกมากดังเช่นที่เกิดขึ้นในประเทศอินเดียในปัจจุบัน

-   ช่องสัญญาณดาวเทียม (Transponders)

บริษัทฯ ยังคงสามารถเพิ่มอัตราการเช่าช่องสัญญาณดาวเทียมบนดาวเทียมไทยคม
ได้อย่างต่อเนื่องในปี 2549
เนื่องจากปริมาณความต้องการใช้งานช่องสัญญาณดาวเทียมที่เพิ่มขึ้นอย่างต่อเนื่องจากลูกค้าในประเทศไทย
ประเทศในแถบอินโดจีน และประเทศในแถบเอเชียใต้

ถึงแม้ว่าสถานการณ์ราคาค่าเช่าช่องสัญญาณดาวเทียมที่ลดต่ำลง
เนื่องจากมีการแข่งขันด้านราคาอย่างรุนแรงจากบริษัทดาวเทียมจากประเทศ เช่น จีน มาเลเชีย
ประเทศในแถบยุโรปและอเมริกา ทำให้เกิดผลกระทบต่อการขยายการให้บริการของบริษัทฯ
อย่างไรก็ตาม ทางบริษัทฯได้ประสบความสำเร็จในการแข่งขันกับคู่แข่ง
โดยเน้นกลยุทธ์การสร้างความแตกต่างด้วยการเสนอบริการเสริมอื่นๆ (Value Added
Services) แก่ลูกค้าซึ่งได้แก่ การให้บริการด้านสื่อสารโทรทัศน์ทั้งในระบบ C-Band และ
Ku-Band และการให้บริการระบบอินเทอร์เน็ตความเร็วสูงสำหรับผู้ให้บริการอินเทอร์เน็ต

ในปี 2550 บริษัทฯ มีแผนที่จะเน้นการให้บริการแพร่สัญญาณโทรทัศน์ผ่านดาวเทียม (Video
Broadcasting Application) แก่กลุ่มลูกค้าในยุโรปและเอเชียใต้
โดยทางบริษัทฯได้ร่วมพัฒนารูปแบบธุรกิจสำหรับการให้บริการดังกล่าวกับทางสถานีให้บริการภาคพื้นดิน
(Teleport)
ในยุโรปและเอเชียใต้เพื่อที่จะจัดทำแพ็กเกจการแพร่สัญญาณโทรทัศน์ผ่านดาวเทียมแบบครบวงจร
ไปยังพื้นที่ให้บริการต่างๆ ในเอเชีย แอฟริกา ออสเตรเลีย และยุโรป

ภาวะอุตสาหกรรมการบริการบรอดแบนด์ทั่วโลก

ในช่วงสิ้นปี 2549 การเชื่อมโยงอินเทอร์เน็ตความเร็วสูงผ่านระบบสายทั่วโลกมีรวมทั้งสิ้นกว่า
263.8 ล้านสาย คาดว่าผู้ใช้บริการ DSL สายเคเบิลโมเด็ม และ
เทคโนโลยีอินเทอร์เน็ตความเร็วสูงอื่นๆ ทั่วโลกจะมีจำนวนประมาณ 173 ล้านคน
หรือเพิ่มขึ้นร้อยละ 6.1 จากปลายปี 2548

รูปที่ 1 สถิติสายอินเทอร์เน็ตความเร็วสูงทั่วโลกที่มีมากถึง 263.8 ล้านสาย

[]

รูปที่ 2 สถิติของสายอินเทอร์เน็ตความเร็วสูงของแต่ละภูมิภาคในประเทศ ณ วันที่ 30 กันยายน
2549

[]

เมื่อพิจารณาจำนวนผู้ใช้บริการอินเทอร์เน็ตความเร็วสูงในแต่ละภูมิภาค
พบว่าจำนวนผู้ใช้ในแถบยุโรปตะวันตกมีสูงถึงร้อยละ 27.0 ของผู้ใช้ทั่วโลก
ซึ่งมากกว่าผู้ใช้ในภูมิภาคอเมริกาเหนือ ซึ่งมีร้อยละ 23.6
อันดับถัดมาคือผู้ใช้ในภูมิภาคเอเชียตะวันออกเฉียงใต้ เอเชีย-แปซิฟิก และ ลาตินอเมริกา
ตามลำดับ
โดยรวมแล้วผู้ใช้บริการอินเทอร์เน็ตความเร็วสูงที่อยู่ในภูมิภาคเอเชียมีจำนวนทั้งสิ้นร้อยละ 41
ของผู้ใช้บริการอินเทอร์เน็ตความเร็วสูงทั่วโลก
ผู้ใช้บริการอินเทอร์เน็ตความเร็วสูงในอเมริกาเหนือและยุโรปรวมกันได้ประมาณครึ่งหนึ่งของผู้ใช้ทั่วโลก
ทั้งสิ้นร้อยละ 54 ทั้งนี้
อัตราการเพิ่มขึ้นของผู้ใช้อินเทอร์เน็ตความเร็วสูงทั่วโลกโดยเฉลี่ยคิดเป็นร้อยละ 33.3

เมื่อพิจารณาด้านเทคโนโลยีในการเชื่อมต่ออินเทอร์เน็ตความเร็วสูง พบว่าเทคโนโลยี DSL
ยังคงได้รับความนิยมมากที่สุด ครองตลาดถึงร้อยละ 65.6
ส่วนเคเบิลโมเด็มและเทคโนโลยีอื่นมีส่วนแบ่งตลาดร้อยละ 34.6 ของการใช้ทั่วโลก
โดยที่จีนเป็นประเทศที่มีจำนวนผู้ใช้ DSL สูงที่สุด ตามด้วย สหรัฐอเมริกา ญี่ปุ่น เยอรมัน
และฝรั่งเศสตามลำดับ
โดยที่อัตราการเจริญเติบโตในประเทศดังกล่าวไม่ได้มีการเปลี่ยนแปลงไปมากนัก
โดยภูมิภาคอเมริกาเหนือเป็นผู้นำด้านเทคโนโลยีเคเบิลโมเด็ม มีผู้ใช้บริการเคเบิลโมเด็มถึง 26.8
ล้านคน ในไตรมาสที่ 3 ปี 2549

(Source: www.point-topic.com)

ภาวะอุตสาหกรรมการบริการบรอดแบนด์ในภูมิภาคเอเชีย-แปซิฟิก

-   ประเทศไทย

  ตลาดบรอดแบรนด์ ในประเทศไทย มีการขยายตัวในปริมาณมากโดยในปี พศ. 2549
  มีจำนวนผู้ลงทะเบียนในการใช้อินเทอร์เน็ต จำนวน 503,627 คน ซึ่งมากกว่าปริมาณผู้ใช้ ณ
  ช่วงเวลาเดียวกันในปีที่ผ่านมา ถึง 141% และมีแนวโน้มในการเพิ่มขึ้นของผู้ใช้อย่างต่อเนื่อง
  โดยมีการประมาณการณ์ว่าจะมีผู้ใช้สูงถึง 3.3 ล้านคนในปี พศ. 2553
  โดยรัฐบาลเล็งเห็นถึงความสำคัญของการใช้อินเทอร์เน็ตความเร็วสูง
  ดังนั้นจึงมีการส่งเสริมและพัฒนาให้เกิดการใช้อินเทอร์เน็ตอย่างแพร่หลาย
  ด้วยการสนับสนุนให้ผู้ให้บริการมีการขยายบริการให้ครอบคลุมทั่วทุกภูมิภาคในประเทศ
  โดยผู้ให้บริการหลักในประเทศไทย จากการสำรวจปริมาณผู้ใช้ ประกอบด้วย บมจ.ทีโอที
  บมจ.ทรู คอร์ปอเรชั่น บมจ. ซีเอส ล็อกซอินโฟ จำกัด บริษัท ที ที แอนด์ ที จำกัด รวมถึง
  บริษัท จัสมิน อินเทอร์เน็ต จำกัด

  ในปี 2548 บริษัทฯ แต่งตั้งให้บมจ.ทีโอที เป็นผู้ให้บริการหลัก (National Service
  Operator) เป็นพันธมิตรทางธุรกิจกับไอพีสตาร์อย่างเป็นทางการ ในปัจจุบันมีผู้ให้บริการ 12
  รายที่รับช่วงให้บริการไอพีสตาร์ในตลาด

  TOT ให้บริการ ต่างๆ ผ่านดาวเทียมไอพีสตาร์หลายโครงการ โดยเฉพาะอย่างยิ่ง
  โครงการของรัฐบาล ไม่ว่าจะเป็น โครงการโทรศัพท์ทางไกลผ่านดาวเทียม
  โดยทำการติดตั้งเลขหมายที่สามารถให้บริการได้ทั้งอินเทอร์เน็ทความเร็วสูงและการให้บริการ
  Voice over IP (VoIP) ให้กับกลุ่มลูกค้าที่อาศัยอยู่ในพื้นที่ห่างไกล หรือ
  โครงการเครือข่ายสารสนเทศกระทรวงศึกษาธิการ ( เอ็มโออีเน็ต : MOEnet : Ministry
  of Education Network ) เพื่อเป็นทางเชื่อมโยงแลกเปลี่ยนข้อมูลสารสนเทศ
  ทั้งที่เป็นตัวเลข ข้อความ ภาพและเสียงได้พร้อมกัน เพื่อเพิ่มคุณภาพในสื่อการศึกษา
  ขณะนี้มีโครงการเครือข่ายที่มีผลสำเร็จ คือ SchoolNet
  ซึ่งก่อให้เกิดความทัดเทียมกันในระหว่างสถานศึกษาและการพัฒนาประสิทธิภาพการบริหารขององค์กร
  และสถานศึกษาทุกแห่งในประเทศไทย โดยเฉพาะอย่างยิ่งในเขตพื้นที่ห่างไกล
  อีกทั้งมีการใช้ระบบวิดีทัศน์ตามประสงค์ (VDO Conference)
  เพื่อการส่งเสริมการเรียนการสอนอีกด้วย

  []

  Source: www.bangkokpost.com : July 2006 (forecasted by Ericsson)

-   อินโดจีน

  จำนวนผู้ใช้อินเทอร์เน็ตของประเทศพม่า ณ สิ้นปี 2549 เพิ่มขึ้นเป็น 78,000 คน นับเป็นร้อยละ
  0.1 เทียบกับจำนวนประชากร (ที่มา: www.internetworldstats.com)

  ประเทศพม่า: บริษัทฯ ให้บริการไอพีสตาร์ในประเทศพม่ามีไอพีสตาร์มาเป็นเวลามากกว่า1ปี
  โดยมี Myanmar Posts and Telecommunications หรือ MPT
  เป็นผู้ให้บริการหลักซึ่งอยู่ภายใต้การกำกับดูแลของรัฐบาลทหารพม่าทำให้โครงการทุกอย่างต้องดำเนินการผ่านรัฐบาล
  ณ ปัจจุบัน MPT มีลูกค้าใช้บริการไอพีสตาร์มากกว่า 700 ราย
  ทั่วประเทศโดยการใช้งานส่วนใหญ่ยังคงเพื่อการสื่อสารด้วยเสียงเป็นหลักและมีลูกค้าอินเทอร์เน็ตเพียง
  30 ราย อย่างไรก็ตามในปี 2550 บริษัทฯ ตั้งเป้าที่จะมีการสนับสนุนให้ใช้อินเทอร์เน็ตมากขึ้น
  โดยเฉพาะอย่างยิ่งในการบริการประเภทที่เชื่อมต่ออินเทอร์เน็ตความเร็วสูงในกลุ่มลูกค้าย่อยทั่วไป

  ประเทศกัมพูชา: ในปี 2550 คาดว่าประเทศกัมพูชาจะมีจำนวนประชากรทั้งสิ้นประมาณ 15
  ล้านคน และมีจำนวนประชากรใช้อินเทอร์เน็ตทั่วประเทศทั้งสิ้นประมาณ 41,000 คน
  โดยมีจำนวนผู้ใช้อินเทอร์เน็ตคิดเป็นร้อยละ 0.3 ของประชากรหรือเติบโตจากปี 2543
  มากถึงร้อยละ 583.3

  บริษัทฯ ให้บริการ First Generation ไอพีสตาร์ในประเทศกัมพูชามาประมาณ 2 ปี
  โดยใช้ดาวเทียมไทยคม1A และ สถานีควบคุมเครือข่ายภาคพื้นดินไอพีสตาร์รุ่นแรก (First
  Generaion IPSTAR Gateway) ที่ตั้งอยู่ในประเทศ บริษัทฯ ได้ทำการติดตั้ง Second
  Generation Gateway ของ ไอพีสตาร์ แล้วเสร็จเมื่อปลายปี 2549
  และมีกำหนดให้บริการภายในไตรมาสแรกของปี 2550 ขณะนี้บริษัทฯ
  กำลังเจรจากับพันธมิตรทางธุรกิจเพื่อให้บริการในแต่ละกลุ่ม ยกตัวอย่างเช่น
  กลุ่มตลาดบริการสำหรับโครงการเฉพาะ (Vertical project)
  กลุ่มตลาดบริการโทรคมนาคมพื้นฐานโดยทั่วถึง (Universal Service Obligation)
  และตลาดผู้บริโภคทั่วไป

  ประเทศลาว: เป็นประเทศที่มีระบบการสื่อสารและโทรคมนาคมที่ไม่ทั่วถึง
  และมีจำนวนคอมพิวเตอร์ส่วนบุคคลน้อย
  ส่งผลให้การพัฒนาการใช้อินเทอร์เน็ตในประเทศนี้เป็นไปอย่างล่าช้า
  รวมถึงมีสัดส่วนการใช้เทคโนโลยีด้านโทรคมนาคมต่ำที่สุดในภูมิภาคเอเชียประชากรส่วนมากกระจายตัวอาศัยอยู่ในหมู่บ้านเล็ก
  ๆ หรือชุมชนตามพื้นที่ที่เป็นภูเขาหรือป่าไม้ในลักษณะสังคมชนบท
  และยังมีผู้ให้บริการโทรศัพท์น้อยรายมาก และด้วยสภาพแวดล้อมเหล่านี้
  ทำให้การพัฒนาระบบการสื่อสารไม่ว่าจะเป็นโทรศัพท์บ้านหรือมือถือ เป็นไปได้ยากในเขตภูมิภาคนี้
  (Source: http://www.indexmundi.com)

  LTC ได้นำระบบไอพีสตาร์ไปใช้เป็น backhaul network
  เพื่อให้สามารถให้บริการทั้งทางด้านเสียง และข้อมูลจากเครือข่าย GSM ในพื้นที่ห่างไกล
  และพื้นที่ที่ไม่สามารถเข้าถึงได้ของประเทศ
  ซึ่งเทคโนโลยีไอพีสตาร์เป็นส่วนหนึ่งที่ทำให้ระบบการสื่อสารและโทรคมนาคมในประเทศลาวสามารถพัฒนาอย่างก้าวกระโดด
  และไม่ต้องพึ่งพาระบบสาธารณูปโภคภาคพื้นดินมากนัก (Source: www.indexmundi.com)

  ประเทศเวียดนาม: เป็นประเทศที่เศรษฐกิจเจริญเติบโตอย่างรวดเร็วเป็นอันดับ 10
  ของประเทศที่มีการพัฒนาอย่างรวดเร็วในภูมิภาคเดียวกัน
  รวมถึงจำนวนผู้ใช้อินเทอร์เน็ตซึ่งมีมากถึง 13.1 ล้าน ซึ่งคิดเป็นร้อยละ 16
  ของจำนวนประชากรทั้งหมด อย่างไรก็ตาม
  ยังมีความต้องการในพื้นที่ห่างไกลที่ระบบโทรคมนาคมพื้นฐานยังเข้าไปไม่ถึง
  โดยรัฐบาลมีแผนงานในอันที่จะเติมเต็มช่องว่างดังกล่าวโดยใช้ระบบไอพีสตาร์ บริษัทฯ
  ได้ร่วมมือกับพันธมิตรทางกลยุทธซึ่งเป็นบริษัทโทรคมนาคมที่มีชื่อเสียงและใหญ่ที่สุดของเวียดนามคือ
  Vietnam Telecom International (VTI) ซึ่งเป็นผู้ให้บริการไอพีสตาร์หลักในเวียดนาม
  โดยมีเป้าหมายให้บริการไอพีสตาร์เข้าถึงตลาดได้ทุกส่วนในเวียดนาม ไม่ว่าจะเป็น
  กลุ่มตลาดบริการสำหรับโครงการเฉพาะ (Vertical project)
  กลุ่มตลาดบริการโทรคมนาคมพื้นฐานโดยทั่วถึง (Universal Service Obligation)
  และตลาดผู้บริโภคทั่วไป นอกจากนี้แล้ว บริษัทฯ
  ยังได้เล็งเห็นถึงความจำเป็นในการกระจายผลิตภัณฑ์และบริการไอพีสตาร์ให้ทั่วถึงในทุก ๆ แห่ง
  ในช่วงปี 2549 ที่ผ่านมา บริษัทฯ และ VTI
  ได้มุ่งเน้นในการพัฒนาช่องทางจัดจำหน่ายโดยผ่านตัวแทนจำหน่ายที่มีคุณสมบัติตามข้อกำหนดและอยู่ตั้งอยู่ในพื้นที่ที่เหมาะสม
  โดยมีวัตถุประสงค์หลักคือการทำให้ผลิตภัณฑ์และบริการสามารถครอบคลุมได้ทั้งหมด 64
  จังหวัดในเวียดนาม

-   ประเทศจีน

  ตลาดบรอดแบนด์อินเทอร์เน็ตในประเทศจีนมีอัตราการเติบโตที่รวดเร็วมากในช่วง 2-3
  ปีที่ผ่านมาโดยใช้เทคโนโลยี DSL และ เคเบิลโมเด็ม โดย ณ สิ้นปี 2549
  จำนวนผู้ใช้อินเทอร์เน็ตในประเทศจีนมีมากถึง 132 ล้านคน ซึ่งเพิ่มขึ้นจากปีที่ผ่านมาถึงร้อยละ
  20 โดยจัดว่าเป็นจำนวนที่มากเป็นอันดับสองรองจากสหรัฐอเมริกา
  ในส่วนของตลาดบรอดแบนด์อินเทอร์เน็ต มีจำนวนผู้ใช้งานมากถึง 80 ล้านราย
  ซึ่งมากขึ้นถึงร้อยละ 50 จากปีที่ผ่านมา
  ตัวเลขนี้แสดงให้เห็นถึงสัดส่วนของผู้ใช้อินเทอร์เน็ตความเร็วสูงที่มากถึงสองในสามของผู้ใช้อินเทอร์เน็ตทั้งหมด
  อย่างไรก็ตาม ถึงแม้ปริมาณผู้ใช้งานอินเทอร์เน็ตในจีนจะมีจำนวนมาก
  แต่อัตราการเข้าถึงของอินเทอร์เน็ตยังถือว่าต่ำเมื่อเทียบกับประเทศอื่น ๆ
  นั่นแสดงให้เห็นว่ายังมีช่องว่างที่ตลาดจะโตได้อีกมาก
  เป็นที่คาดกันว่าตลาดบรอดแบนด์อินเทอร์เน็ตในจีนจะใหญ่กว่าในสหรัฐอเมริกาในอีกสองสามปีจากนี้และกลายเป็นผู้นำตลาดที่มีขนาดใหญ่ที่สุด
  (Source: www.chinadaily.com.cn)

  ปัจจุบัน บริษัทฯ ได้ดำเนินการติดตั้งเกตเวย์ไอพีสตาร์ทั้ง 3 แห่ง ในประเทศจีน คือ ที่ปักกิ่ง
  กวางโจว และเซี่ยงไฮ้ เสร็จสิ้นแล้ว
  ซึ่งทำให้สามารถให้บริการไอพีสตาร์ได้ครอบคลุมทั้งประเทศจีน
  โดยให้บริการผ่านทางผู้ร่วมให้บริการในจีน คือ บริษัท China Satellite Communications
  Corporation (ChinaSatCom) และบริษัทลูกคือ China Broadband Satellite
  Network (CBSN) ซึ่งจะสามารถนำเสนอบริการ รวมถึงระบบการใช้งานต่าง ๆ
  ที่เพิ่มมูลค่าจากอินเทอร์เน็ตบรอดแบนด์ธรรมดา เช่น IPTV, VoIP
  สู่สาธารณชนได้นับตั้งแต่เดือน มีนาคม 2550 เป็นต้นไป

-   ประเทศอินเดีย

  บริษัทฯ
  อยู่ในระหว่างกระบวนการขออนุมัติในหลักการกับรัฐบาลของอินเดียเพื่อขออนุญาตการให้บริการ
  ทั้งนี้รัฐบาลของอินเดียได้แสดงเจตจำนงที่จะเลือกบริษัทโทรคมนาคมที่เก่าแก่ที่สุดของอินเดียเป็นผู้ให้บริการหลักของไอพีสตาร์

  สำหรับกลุ่มตลาดที่มีศักยภาพอย่างมากในอินเดียคือกลุ่มตลาดบริการโทรคมนาคมพื้นฐานโดยทั่วถึง
  (Universal Service Obligation)
  โดยที่ตลาดดังกล่าวมีความต้องการช่องสัญญาณเฉพาะของตัวเอง ตัวอย่างโครงการในกลุ่มนี้คือ
  โครงการชุมสายโทรศัพท์อินเทอร์เน็ตที่จะมีมากถึงหมื่นกว่าแห่ง
  โดยเจ้าของโครงการมีสองกลุ่มคือจากกระทรวงกลาโหม จำนวน 1,000 แห่ง
  และศูนย์อินเทอร์เน็ตสำหรับชุมชนอีก 16,000 แห่ง

-   ประเทศออสเตรเลียและนิวซีแลนด์

  ผู้ใช้บริการอินเทอร์เน็ตความเร็วสูงในประเทศออสเตรเลียและนิวซีแลนด์มีการอัตราเพิ่มขึ้นอย่างต่อเนื่อง
  จากผลการสำรวจของ OCED พบว่าจำนวนผู้ใช้บริการอินเทอร์เน็ตความเร็วสูงเพิ่มขึ้นร้อยละ 33
  จากเดือน มิถุนายน 2548 ถึง เดือน มิถุนายน 2549 ซึ่งคิดเป็นจำนวน 181
  ล้านคนจากทั่วประเทศ และจากการสำรวจ ออสเตรลียมีอัตราผู้ใช้อินเทอร์เน็ตอยู่ในอันดับที่ 17
  ของโลก ด้วยอัตราส่วน ผู้ใช้ที่ 17.4 ต่อจำนวน 100 คน ในขณะเดียวกันนิวซีแลนด์
  อยู่ในอันดับที่ 22 ของโลก ซึ่งคาดว่าจะมีจำนวนผู้ใช้บริการเพิ่มขึ้นอย่างต่อเนื่อง

  ตลอดปี 2549 ถึงปี 2550 (Source: http://www.dcita.gov.au)

  รัฐบาลออสเตรเลียส่งเสริมในด้านการให้บริการอินเทอร์เน็ตความเร็วสูง
  โดยเฉพาะในพื้นที่ห่างไกล รัฐบาลออสเตรเลีย สนับสนุนเงินมูลค่า 878 ล้านเหรียญออสเตรเลีย
  เพื่อช่วยเหลือผู้ให้บริการในการจัดหาบริการอินเทอร์เน็ทความเร็วสูงกับประชาชน
  ทั้งในเขตพื้นที่ห่างไกล และพื้นที่ไม่สามารถเข้าถึงได้
  ให้สามารถใช้อินเทอร์เน็ตได้เหมือนผู้ที่อยู่อาศัยในเขตเมืองซึ่งโครงการนี้เรียกว่า โครงการ
  HiBIS ซึ่งโครงการ HiBIS
  นั้นเองทำให้เกิดการขยายตัวของการใช้อินเทอร์เน็ตความเร็วสูงเพิ่มขึ้นอย่างรวดเร็ว
  รัฐบาลออกแถลงการณ์เกี่ยวกับนโยบายทางด้านบรอดแบนด์โดยเฉพาะอย่างยิ่ง โครงการ HiBIS
  ว่ามีส่วนช่วยทำให้เพิ่มปริมาณการใช้อินเทอร์เน็ตความเร็วสูงมากกว่า 1 ล้านคน ในระยะเวลา
  แค่ 12 เดือนตั้งแต่เดือนมิถุนายน 2549 เป็นต้นมา

  บริษัท ไอพีสตาร์ ออสเตรเลีย พีทีวาย จำกัด (“IPA”) ซึ่งเป็นบริษัทย่อยของบริษัทฯ
  เป็นหนึ่งในบริษัทที่มีคุณสมบัติให้ร่วมในโครงการ HiBIS โดยใช้ระบบไอพีสตาร์ให้บริการ
  ทั้งในด้านการสื่อสาร และบริการมัลติมีเดีย สำหรับผู้ใช้ตามบ้าน หน่วยงาน และองค์กรต่างๆ
  ลูกค้าสามารถใช้บริการได้ทั้ง บริการ pay television และบริการ Video on demand
  บริการโทรศัพท์ผ่าน IP รวมถึงการสื่อสารผ่านอินเทอร์เน็ตความเร็วสูงอีกด้วย

  ในส่วนของประเทศนิวซีแลนด์
  ราคาของการเชื่อมต่อด้วยอินเทอร์เน็ตความเร็วสูงนั้นยังคงมีราคาที่สูงกว่าเมื่อเทียบกับออสเตรเลีย
  เนื่องจากไม่ได้รับการสนับสนุนจากรัฐบาล อย่างไรก็ตาม
  นิวซีแลนด์ยังคงมีการขยายตัวของผู้ใช้บริการอินเทอร์เน็ตความเร็วสูงอย่างต่อเนื่อง (Source:
  Statistic New Zealand 6 April 2006)

-   ประเทศมาเลเซีย

  ประเทศมาเลเซียประกอบด้วยสองเกาะใหญ่ คือ ตะวันออกและตะวันตก
  ด้านตะวันออกมีประชากรน้อยกว่าและมีการพัฒนาน้อยกว่าเมื่อเทียบกับเกาะฝั่งตะวันตก
  จากสถิติที่พบคือ ผู้ใช้อินเทอร์เน็ตแบบ Dial-Up จำนวนร้อยละ 23
  ไม่ทราบว่ามีอินเทอร์เน็ตบรอดแบนด์ และร้อยละ 56
  ยังไม่ต้องการจะใช้เพราะรู้สึกว่ายังไม่มีความจำเป็นหรือยังรู้สึกพึงพอใจกับอินเทอร์เน็ตแบบ
  Dial-Up อยู่

  เนื่องจากรัฐบาลมาเลเซียต้องการส่งเสริมให้ประเทศมาเลเซียกลายเป็นเศรษฐกิจแบบฐานความรู้
  (Knowledge Based Economy) บริษัทฯ
  จึงเล็งเห็นถึงโอกาสในการเข้าร่วมโครงการของรัฐบาลมาเลเซีย เช่น โครงการ e-society
  และโครงการสื่อสารทางเสียงผ่าน IP (VoIP)
  รวมไปถึงกลุ่มตลาดใหญ่ของผู้บริโภคในพื้นที่ห่างไกลและบริเวณเกาะทางฝั่งตะวันตกของประเทศ
  ประกอบกับกลยุทธ์ในการจัดการกับตลาดที่เกิดขึ้นใหม่ด้วยวิธีที่รวดเร็วและยังคงดำเนินตามข้อบังคับจากหน่วยงานโทรคมนาคมของมาเลเซีย
  คือ การร่วมเป็นพันธมิตรกับหน่วยงานที่ให้บริการโทรคมนาคมในประเทศ

-   ประเทศเกาหลี

  ในปัจจุบัน
  ประเทศเกาหลีเป็นประเทศที่มีปริมาณการใช้งานอินเทอร์เน็ตความเร็วสูงมากที่สุดในทวีปเอเชีย
  โดยส่วนใหญ่เป็นระบบ ADSL ดังนั้น บริษัทฯ จึงให้ความสำคัญในตลาดกลุ่มที่เป็นโครงการเฉพาะ
  (Vertical projects) มากกว่าตลาดกลุ่มที่เป็นลูกค้ารายย่อยทั่วไป เช่น
  โครงการการสื่อสารระหว่าง
  หน่วยงานหรือองค์กรระหว่างหน่วยงานหลักและสาขาย่อยในพื้นที่ที่ห่างไกล

  ผู้ให้บริการในเกาหลีมีการปรับโครงสร้างแพ็คเกจให้สอดคล้องกับสภาพการแข่งขันในท้องตลาด
  ด้วยสภาวะการแข่งขันที่รุนแรงนี้ บริษัทฯ
  จึงได้วางกลยุทธ์โดยอาศัยประสบการณ์จากพันธมิตรธุรกิจในประเทศ
  ซึ่งเป็นผู้ที่มีใบอนุญาตในการดำเนินธุรกิจในประเทศ
  เพื่อช่วยให้ไอพีสตาร์เริ่มดำเนินการได้เร็วยิ่งขึ้น ตัวอย่างเช่น
  การร่วมมือกันในลักษณะตัวแทนจำหน่าย ถือได้ว่าเป็นการร่วมมือที่สำคัญ
  โดยไม่เพียงแต่เป็นการช่วยเหลือทางด้านกฎหมายและการจัดการเท่านั้น
  แต่ยังสามารถช่วยในการระบุถึงลูกค้าหลักที่มีโอกาสสูงในการที่จะใช้บริการของไอพีสตาร์ได้อีกด้วย

-   ประเทศญี่ปุ่น

  ลักษณะตลาดของไอพีสตาร์ในประเทศญี่ปุ่นจะค่อนข้างแตกต่างจากประเทศอื่นเนื่องจากบริษัทฯ
  มุ่งเน้นในด้านการขายช่องสัญญาณ (Bandwidth) มากกว่าการขายอุปกรณ์ปลายทาง โดยบริษัทฯ
  ใช้จุดเด่นในเรื่องของราคาที่ต่ำกว่าเป็นกลยุทธ์หลักในการทำตลาด
  และเมื่อเทียบกับผู้ให้บริการรายอื่นแล้ว ไอพีสตาร์มีราคาถูกกว่าผู้ให้บริการรายอื่นมากกว่าร้อยละ
  30% โดยเฉพาะอย่างยิ่ง สำหรับโครงการของรัฐบาล
  หรือโครงการพัฒนากิจการโทรคมนาคมเพื่อประโยชน์สาธารณะ (Universal Service
  Obligation/ USO)

  ญี่ปุ่นมีส่วนคล้ายกับประเทศเกาหลีในด้านภาษาและช่องว่างทางวัฒนธรรม ดังนั้น บริษัทฯ
  จึงวางแผนในการทำตลาดด้วยการจัดตั้งตัวแทนจำหน่ายร่วมกับพันธมิตรที่มีประสบการณ์
  ทั้งในด้านการจัดการระบบ และมีความสัมพันธ์กับบริษัทที่ดำเนินงานด้านการสื่อสารภายในประเทศ
  และหน่วยงานทหารหรือตัวแทนของรัฐบาลในประเทศญี่ปุ่น
  เพื่อเป็นการช่วยเหลือและส่งเสริมในด้านการทำตลาดต่อไป

-   ประเทศอินโดนีเซียและฟิลิปปินส์

  จากการสำรวจ เมื่อปลายปี 2548 พบว่า
  ประเทศอินโดนีเซียมีอัตราการใช้งานอินเทอร์เน็ตที่ประมาณ 16 ล้านคน ซึ่งเป็นเพียงแค่ร้อยละ
  8 ของจำนวนประชากรทั้งประเทศเท่านั้น
  เนื่องจากผู้ใช้งานส่วนใหญ่อาศัยอยู่ในเขตเมืองใหญ่ซึ่งมีการวางพื้นฐานของระบบโทรคมนาคมที่ดีเท่านั้น
  ในขณะที่ยังมีอีกประมาณ 30,000 เกาะที่ระบบโทรคมนาคมยังไม่สามารถเข้าถึงได้ (Source:
  the addition of 2006 South East Asian Broadband and Internet Market,
  Dublin, Business Wire)

  สำหรับประเทศฟิลิปปินส์ อัตราผู้ใช้บริการอินเทอร์เน็ตคิดเป็นร้อยละ 6
  ของจำนวนประชากรทั้งหมดภายในประเทศ และมีจำนวนผู้ใช้บริการเพียงร้อยละ 5
  ที่ใช้การเชื่อมต่อด้วยอินเทอร์เน็ตความเร็วสูง ซึ่งเป็นอัตราที่น้อยมาก
  เมื่อเปรียบเทียบกับประเทศอื่นๆ ในเขตภูมิภาคเชียตะวันออกเฉียงใต้
  การขยายตัวของการใช้อินเทอร์เน็ตในฟิลิปปินส์ในอนาคตขึ้นอยู่กับการให้การสนับสนุนในเรื่องของการจัดหาโครงสร้างพื้นฐานที่มีประสิทธิภาพ
  โดยเฉพาะอย่างยิ่งหากต้องการส่งเสริมในด้านการพัฒนาของอินเทอร์เน็ตความเร็วสูงต่อไป
  โดยอาจกล่าวได้ว่า ดาวเทียมเป็นเทคโนโลยีที่เหมาะสมที่สุดในการให้บริการ
  เพื่อการเชื่อมต่อกันสำหรับประเทศที่ประกอบด้วยหมู่เกาะจำนวนมาก (Source: the
  addition of 2006 South East Asian Broadband and Internet Market,
  Dublin, Business Wire)

Broadband User Forecast in Indonesia

[]

(Source: The Indonesia Telemetric Software Association (ASPILUKI)

  ในปัจจุบัน บริษัทฯ ยังคงอยู่ในช่วงเจรจากับผู้ให้บริการรายอื่นในประเทศอินโดนีเซียและฟิลิปปินส์
  เพื่อการให้บริการไอพีสตาร์ในทั้งสองประเทศ
  รวมถึงการเจรจาต่อรองในด้านกฎและข้อบังคับต่างๆ ภายในประเทศ ในปัจจุบัน
  ไอพีสตาร์มีลูกค้านับร้อยรายที่ใช้บริการจากสถานีภาคพื้นดินไอพีสตาร์รุ่นแรก (First
  Generation Gateway) โดยกลุ่มที่ใช้งานหลักคือ กลุ่มธุรกิจขาดเล็ก (SME)
  หรือหน่วยงานองค์กรต่างๆ ของทั้งสองประเทศ อีกทั้ง
  โครงการพัฒนาชนบทที่ได้รับการสนับสนุนทั้งจากภาครัฐบาล
  และภาคเอกชนที่ได้รับการสนับสนุนจากต่างประเทศ

  ในขณะนี้ มีผู้ให้บริการรายย่อยหลายรายได้ทำข้อตกลงในการใช้บริการกับไอพีสตาร์ ดังนั้น
  อาจกล่าวได้ว่า บริษัทฯ มีโอกาสในการขยายตลาดอีกมาก
  เมื่อสถานีควบคุมเครือข่ายภาคพื้นดินไอพีสตาร์รุ่นที่ 2 (Second Generation Gateway)
  ก่อสร้างแล้วเสร็จ ซึ่งได้ตั้งเป้าหมายในการเริ่มบริการภายในปี 2550

ภาพรวมของการให้ขยายโครงข่ายและการจำหน่ายอุปกรณ์ภาคพื้นดินไอพีสตาร์

บริษัทฯ ได้ร่วมมือกับพันธมิตรทางธุรกิจในประเทศต่างๆ
ในการดำเนินการขยายการให้บริการไอพีสตาร์ในภาคพื้นเอเชีย-แปซิฟิก โดยในปี 2549 ที่ผ่านมา
บริษัทฯ ได้ทำการติดตั้งสถานีภาคพื้นดินไอพีสตาร์รุ่นที่สองเพิ่มเติม จำนวน 3 แห่งที่ ปักกิ่ง
กวางโจว และเซี่ยงไฮ้ ในสาธารณรัฐประชาชนจีน และอีก 1 แห่งที่ กรุงพนมเปญ ประเทศกัมพูชา
โดยสรุปในขณะนี้ โครงข่ายภาคพื้นดินไอพีสตาร์ของบริษัทฯ ครอบคลุมประเทศไทย พม่า เวียดนาม
ออสเตรเลีย นิวซีแลนด์ จีน และกัมพูชา รวม 7 ประเทศจากทั้งหมด 14
ประเทศตามแผนการให้บริการที่วางไว้ ในปี 2550 นี้ บริษัทฯ
มีแผนที่จะขยายโครงข่ายภาคพื้นดินเพิ่มเติมในอีก 7 ประเทศ โดยเฉพาะประเทศญี่ปุ่น มาเลเซีย
อินเดีย และอินโดนีเซีย

สำหรับยอดจำหน่ายของอุปกรณ์ผู้ใช้ปลายทางไอพีสตาร์ ได้มีการขยายตัวเพิ่มขึ้นอย่างรวดเร็วในปี
2549 หลังจากที่บริษัทฯ
ได้ทำการโอนย้ายบริการไอพีสตาร์จากดาวเทียมไทยคมมายังดาวเทียมไทยคม 4 (ไอพีสตาร์)
ในช่วงปลายปี 2548 ประสิทธิภาพของดาวเทียมดวงใหม่
บวกกับความสามารถเพิ่มมากขึ้นของสถานีภาคพื้นดินไอพีสตาร์รุ่นที่สอง ช่วยให้บริษัทฯ
มีขีดความสามารถในการให้บริการช่องสัญญาณที่สูงขึ้น
สอดคล้องกับความต้องการการใช้งานบรอดแบนด์แอพพลิเคชั่น และอินเทอร์เน็ตความเร็วสูง
โครงการหลักๆ ที่สร้างยอดขายของอุปกรณ์ผู้ใช้ปลายทางไอพีสตาร์ในปีนี้มาจาก
โครงการของรัฐบาลออสเตรเลียที่ต้องการให้ประชาชนในพื้นที่ห่างไกลสามารถเข้าถึงระบบอินเทอร์เน็ตบรอดแบนด์
โดยการสนับสนุนค่าใช้จ่ายบางส่วน ทำให้ผู้ใช้งานมีค่าใช้จ่ายที่ถูกลง ในขณะเดียวกันในประเทศไทย
TOT
สามารถสร้างยอดขายจำนวนมากจากการนำระบบไอพีสตาร์ไปเสริมโครงข่ายสายโทรศัพท์ที่มีอยู่เดิม
โดยลูกค้าของ TOT ที่อยู่นอกโครงข่ายสายโทรศัพท์
จะมีระบบดาวเทียมเป็นทางเลือกในการเข้าถึงระบบโทรศัพท์ และอินเทอร์เน็ตบรอดแบนด์
โครงการทั้งสองนี้สามารถสร้างยอดขายรวมมากกว่า 30,000 ชุดในปี 2549 และในต้นปี 2550
สถานีภาคพื้นดินทั้ง 4 แห่งที่ได้มีการติดตั้งเพิ่มเติม
จะสามารถเปิดบริการในเชิงพาณิชย์ได้อย่างเต็มรูปแบบ
คาดว่าจะเป็นตัวกระตุ้นที่สำคัญที่จะผลักดันให้เกิดยอดขายเพิ่มขึ้นเป็นจำนวนมาก

ในปีที่ผ่านมาบริษัทฯ ได้พัฒนา และแนะนำผลิตภัณฑ์อุปกรณ์ผู้ใช้ปลายทางรุ่น Enterprise Series
(IPX-9200) เข้าสู่ตลาด ซึ่งได้รับการตอบรับจากกลุ่มลูกค้าในประเทศออสเตรเลีย ลาว
และกัมพูชาเป็นอย่างดี เนื่องจากความทนทานของอุปกรณ์ที่สามารถรองรับสภาวะการใช้งานที่หนัก
และไม่ต้องการการดูแลมากนัก ขณะเดียวกันรถรับส่งสัญญาณผ่านดาวเทียม IPSTAR Mobile VSAT
Vehicle หรือ MVV ที่บริษัทฯ เริ่มทำตลาดช่วงกลางปีนั้น ขณะนี้ได้ส่งมอบให้กับลูกค้าแล้วจำนวน 2
คัน และยังมีลูกค้าให้ความสนใจจะสั่งซื้ออีกจำนวนหนึ่ง นอกเหนือจากนี้ บริษัทฯ
ได้ร่วมกับผู้ผลิตจานดาวเทียมในการพัฒนารถรับส่งสัญญาณดาวเทียมรุ่นที่สอง ใช้ชื่อทางการค้าว่า
iMOVE ซึ่งนับว่าเป็นนวัตกรรมใหม่ของระบบสื่อสารผ่านดาวเทียม โดยรถ iMOVE
สามารถเชื่อมต่อสัญญาณดาวเทียมและใช้งานได้ในขณะเคลื่อนที่
เหมาะสำหรับการใช้งานด้านการทหาร งานข่าว ผู้ที่ต้องการการติดต่อตลอดเวลา
รวมถึงผู้ให้บริการขนส่งสาธารณะ เช่น รถโดยสาร รถไฟ บริษัทฯ ได้มีการเปิดตัว iMOVE ที่งาน
ITU 2006 ที่ฮ่องกงในเดือนธันวาคมที่ผ่านมา และจะเริ่มทำการตลาดต้นปี 2550

สำหรับอุปกรณ์ปลายทางรุ่นใหม่ IPSTAR iCON (IPX-3200) ที่บริษัทฯ ได้เริ่มพัฒนาตั้งแต่ปี 2549
นั้น คาดว่าจะแล้วเสร็จ สามารถผลิตและจัดจำหน่ายได้ภายในเดือนเมษายน 2550
อุปกรณ์รุ่นใหม่นี้จะช่วยให้บริษัทมีต้นทุนการผลิตที่ถูกลง ส่งผลให้บริษัทสามารถทำกำไรได้มากขึ้น
และราคาของระบบผู้ใช้ปลายทางถูก และเข้าถึงตลาด Consumer ได้ง่ายมากขึ้น

ประเภทและระบบของดาวเทียมสื่อสาร

  ในปัจจุบันข่ายดาวเทียมสื่อสารที่ให้บริการอยู่ในโลก
  สามารถแบ่งตามลักษณะการครอบคลุมของพื้นที่ให้บริการของดาวเทียมออกเป็น 3 ประเภทดังนี้

-   ระบบดาวเทียมสื่อสารที่มีพื้นที่ให้บริการรอบโลก (Global System) หมายถึง
    ดาวเทียมสื่อสารที่ให้บริการการสื่อสารระหว่างทวีปทุกทวีปทั่วโลก โดยมีบริการหลัก คือ
    บริการโทรศัพท์และถ่ายทอด รายการโทรทัศน์ระหว่างประเทศ เช่น ดาวเทียมอินเทลแซท
    ดาวเทียมอินมาร์แซท ซึ่งบริการดังกล่าวนี้จะให้บริการโดยใช้
    ดาวเทียมภายในเครือข่ายของตนทั้งหมด
    โดยไม่จำเป็นต้องอาศัยบริการเชื่อมต่อกับดาวเทียมดวงอื่นๆ

-   ระบบดาวเทียมสื่อสารที่มีพื้นที่ให้บริการระดับภูมิภาค (Regional System) หมายถึง
    ดาวเทียม
    สื่อสารที่มุ่งหมายจะให้บริการทั้งในประเทศและระหว่างประเทศที่อยู่ใกล้เคียงในภูมิภาคเดียวกัน
    หรือระหว่างภูมิภาค เช่น ดาวเทียมยูเทลแซท ในทวีปยุโรป ดาวเทียมอาหรับแซท
    ในย่านตะวันออกกลางและตอนเหนือของทวีปแอฟริกา ดาวเทียมเอเชียแซท
    ดาวเทียมแอปสตาร์ และดาวเทียมไทยคม 5 (ในย่านความถี่ C-Band)
    ซึ่งให้บริการในทวีปเอเชีย

-   ระบบดาวเทียมสื่อสารภายในประเทศ (Domestic System) หมายถึง
    ดาวเทียมสื่อสารที่ให้บริการการสื่อสารภายในประเทศ
    ซึ่งดาวเทียมประเภทนี้จะมีพื้นที่ให้บริการครอบคลุมพื้นที่ขนาดเล็ก
    เพื่อครอบคลุมประเทศใดประเทศหนึ่ง
    และอาจจะมีพื้นที่ให้บริการบางส่วนที่ครอบคลุมประเทศเพื่อนบ้านใกล้เคียง เช่น
    ดาวเทียมไชน่าแซท ในประเทศจีน ดาวเทียมอินแซท ในประเทศอินเดีย
    ดาวเทียมซุปเปอร์เบิร์ด ในประเทศญี่ปุ่น และ ดาวเทียมไทยคม 1A และ ดาวเทียมไทยคม 2
    ซึ่งให้บริการในประเทศไทย และประเทศในแถบอินโดจีน

  ทั้งนี้ จากประเภทและระบบของดาวเทียมสื่อสารมาตรฐานข้างต้น
  จะเห็นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค หรือ
  Regional System แม้ว่าดาวเทียม ไทยคม 5 จะมีพื้นที่ให้บริการที่ครอบคลุมถึง 4 ทวีป คือ
  เอเชีย ยุโรป ออสเตรเลีย และแอฟริกา
  แต่ดาวเทียมไทยคมต้องอาศัยการเชื่อมต่อเครือข่ายกับดาวเทียมอื่น
  ในการที่จะให้บริการเชื่อมต่อไปถึงทวีปอเมริกาเหนือ และอเมริกาใต้ เป็นต้น โดยบริษัทฯ
  จะไปทำการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปนั้นๆ

การจองตำแหน่งวงโคจรและการประสานงานความถี่

เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด
การจองตำแหน่งวงโคจรและการประสานงานความถี่จึงมีความสำคัญยิ่ง
องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ ITU
ประเทศไทยเข้าร่วมเป็นสมาชิกของสหภาพโทรคมนาคมระหว่างประเทศ โดยมีกรมไปรษณีย์โทรเลข
กระทรวงเทคโนโลยีสารสนเทศและการสื่อสาร เป็นผู้แทนประเทศในการเจรจาประสานงาน

ITU ได้จัดแบ่งตำแหน่งวงโคจรของดาวเทียมเหนือพื้นโลกออกเป็น 3 ภาค คือ

-   ภูมิภาค - 1 ครอบคลุมน่านฟ้ายุโรป แอฟริกา ตะวันออกกลาง และรัสเซีย

-   ภูมิภาค - 2 ครอบคลุมน่านฟ้าอเมริกาเหนือและอเมริกาใต้

-   ภูมิภาค - 3 ครอบคลุมน่านฟ้าเอเชีย อินเดียและแปซิฟิก

ประเทศที่ประสงค์จะจัดตั้งข่ายสื่อสารดาวเทียมจะต้องจองตำแหน่งวงโคจรดาวเทียม (Orbital
Slot) โดยการกรอกข้อมูลทางเทคนิคของระบบดาวเทียม
รวมทั้งสถานีภาคพื้นดินลงในแบบฟอร์มที่กำหนด ส่งไปให้สำนักงานวิทยุคมนาคม (Bureau of
Radio Communication หรือ BR) ซึ่งเป็นหน่วยงานที่ขึ้นตรงกับ ITU
ทำการตรวจสอบความถูกต้อง หลังจาก BR ตรวจสอบแล้ว
ก็จะพิมพ์ข้อมูลดังกล่าวในหนังสือเวียนรายสัปดาห์ที่เรียกว่า BR Weekly Circular ในรูปแบบ
CD-ROM และส่งแจ้งให้ประเทศต่างๆ ที่เป็นประเทศที่เป็นสมาชิกของ ITU
พิจารณาและทำการทักท้วงหากมีแนวโน้มที่จะมีการรบกวนเกิดขึ้น

สำหรับเอกสารในขั้นตอนการประสานงานหรือเอกสารตีพิมพ์ใน ขั้น ”C” (Request for
Coordination) ใน Weekly Circular เมื่อประเทศสมาชิกได้รับหนังสือเวียนดังกล่าวแล้ว
จะต้องตรวจสอบว่าข่ายดาวเทียมใหม่นี้จะรบกวนต่อข่ายสื่อสารดาวเทียมที่ตนใช้งานอยู่
หรือมีแผนที่จะใช้งานในอนาคตหรือไม่ หากพิจารณาแล้วเห็นว่ามีแนวโน้มที่จะก่อให้เกิดการรบกวน
จะต้องแจ้งทักท้วงไปยังประเทศที่ประสงค์จะจัดตั้งข่ายสื่อสารนั้น พร้อมทั้งแจ้งไปยัง BR ภายใน 4
เดือน แต่หากพ้นกำหนดดังกล่าวแล้ว
ไม่มีประเทศใดทักท้วงจะถือว่าทุกประเทศให้การยอมรับในการติดตั้งข่ายสื่อสารดาวเทียมดวงใหม่นี้

แต่ถ้าหากว่าข่ายสื่อสารดาวเทียมดวงใหม่ที่มีประเทศใดๆ
ทักท้วงมาจะต้องมีการติดต่อประสานงานกัน
และจะต้องดำเนินการประสานงานต่อไปเพื่อให้ได้ข้อตกลงในการใช้งานความถี่ร่วมกัน

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
78.5°E ได้แก่ จีน อังกฤษ อินเดีย อินโดนีเซีย ตองก้า องค์การอินเทลแซท องค์การอินมาร์แซท
มาเลเซีย สิงคโปร์ รัสเซีย องค์การอินเตอร์สปุทนิก องค์การยูเทลแซท อิตาลี และ สหรัฐอเมริกา

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
120°E ได้แก่ จีน อินโดนีเซีย อังกฤษ รัสเซีย ตองก้า องค์การอินเทลแซท สหรัฐอเมริกา
องค์การยูเทลแซท อินเดีย มาเลเซีย สิงคโปร์ อิหร่าน และญี่ปุ่น

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
119.5°E ได้แก่ ฝรั่งเศส อังกฤษ อินเดีย อินโดนีเซีย ญี่ปุ่น เกาหลีใต้ ปาปัวนิวกีนี สิงคโปร์
สหรัฐอเมริกา ออสเตรเลีย จีน เยอรมัน ลาว สักเซมเบอร์ก มาเลย์เซีย นิวซีแลนด์ ฟิลิปปินส์
รัสเซีย และเวียดนาม

ประเทศหรือหน่วยงานต่างๆ ที่ประสานงานเรียบร้อยแล้วจะให้ความเห็นชอบ (Agreement)
และแจ้งไปยัง BR ข่ายสื่อสารดาวเทียมดวงใหม่นี้ก็พร้อมที่จะแจ้งขอจดทะเบียนความถี่
(Notification) ได้ โดยในขณะนี้ดาวเทียม THAICOM-1A ที่ 120°E และ THAICOM-2 ที่
78.5°E ได้ทำการขอจดทะเบียนกับทาง ITU เป็นที่เรียบร้อยแล้ว ส่วนดาวเทียม ไทยคม 4
(IPSTAR) ที่ 119.5°E และดาวเทียม THAICOM-5 ที่ 78.5°E
นั้นอยู่ในขั้นตอนการจดทะเบียนความถี่กับทาง ITU

ดาวเทียมที่ให้บริการในย่านเอเชีย-แปซิฟิก

ในปัจจุบัน จำนวนดาวเทียมที่มีพื้นที่ให้บริการครอบคลุมพื้นที่แถบเอเชีย-แปซิฟิก มีจำนวนทั้งสิ้น 119
ดวง และมีรายละเอียดดังต่อไปนี้

จำนวนดาวเทียมที่มีพื้นที่ให้บริการ

-   แบบ Global System จำนวน 23 ดวง

-   แบบ Regional System จำนวน 72 ดวง

-   แบบ Domestic System จำนวน 24 ดวง

  ดังนั้น รวมจำนวนดาวเทียมทั้งสิ้นในแถบเอเชีย-แปซิฟิก 119 ดวง

  (ข้อมูลแก้ไขปรับปรุง เดือน มกราคม พ.ศ. 2550)

ที่มา: 1) 2006 International Satellite Directory

2) Website: www.tbs-satellite.com

3) Sat Maps 2006

หมายเหตุ : พิจารณาจากตำแหน่งวงโคจร ที่ 0°E ถึง 180°E

การแข่งขันภายในอุตสาหกรรม

ดังที่ได้กล่าวแล้วข้างต้นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาคที่เน้น กิจกรรมทางการตลาดในแถบเอเชีย-แปซิฟิก ถึงแม้มีดาวเทียมที่ให้บริการในภูมิภาคนี้ประมาณ 119 ดวง แต่อย่างไรก็ตามคู่แข่งที่สำคัญของบริษัทฯ ส่วนใหญ่จะเป็นดาวเทียมที่มีพื้นที่ให้บริการในระดับภูมิภาค (Regional System) เช่นเดียวกัน คู่แข่งขันหลักในภูมิภาคนี้ได้แก่

  ---------------------------------------- ------------------------------
  บริษัท                                     ประเทศ

  Asia Satellite Telecommunications        ฮ่องกง (ประเทศจีน)
  (Asiasat)                                

  APT Satellite Holdings (Apstar)          ฮ่องกง (ประเทศจีน)

  Intelsat ,Ltd. (Intelsat)                สหรัฐอเมริกา

  Satelindo (Palapa)                       อินโดนีเซีย
  ---------------------------------------- ------------------------------

ปัจจุบันมีบางประเทศในแถบเอเชีย-แปซิฟิก ที่ส่งดาวเทียมขึ้นสู่วงโคจรเพื่อให้บริการดาวเทียมภายในประเทศ เช่น ประเทศอินเดีย ซึ่งนับว่าเป็นคู่แข่งที่สำคัญของบริษัทฯ เช่นกัน 

การแข่งขันของธุรกิจดาวเทียมในภูมิภาคเอเชีย-แปซิฟิก

ปัจจุบันสภาพตลาดและการแข่งขันในการให้บริการดาวเทียมในภูมิภาคเอเชีย-แปซิฟิก สามารถแยกพิจารณาสภาวะของความต้องการในตลาดและสภาวะการแข่งขันได้เป็น 2 ประเภท โดยพิจารณาจากชนิดของย่านความถี่ในการใช้งานช่องสัญญาณดาวเทียมในภูมิภาคเอเชีย-แปซิฟิก คือ

1) ย่าน C-Band สภาวะของตลาดโดยรวมสำหรับการใช้งานช่องสัญญาณดาวเทียมย่าน C-Band นี้ยังอยู่ในลักษณะที่ความต้องการใช้งานน้อยกว่าปริมาณช่องสัญญาณดาวเทียมที่มีให้บริการในปัจจุบัน ทั้งนี้เนื่องมาจากอัตราการเติบโตของจำนวนความถี่ย่าน C-Band จากผู้ให้บริการ สูงกว่าอัตราการเติบโตของความต้องการความถี่ในย่าน C-Band ซึ่งเป็นความถี่ที่มีการนำมาใช้งานอย่างกว้างขวางเป็นเวลานานนับสิบปี โดยเฉพาะอย่างยิ่งในการใช้งานเพื่อจุดประสงค์ในการติดต่อสื่อสารข้อมูล แต่เนื่องจากความถี่ย่าน C-Band ตามธรรมชาติมีอยู่จำกัด สำหรับดาวเทียมในวงโคจรค้างฟ้า (Fixed Satellite Service-FSS) ซึ่งดาวเทียมไทยคมทุกดวงจัดอยู่ในประเภทนี้ และเป็นประเภทที่ได้รับความนิยมในการใช้งานด้านสื่อสาร ทำให้ดาวเทียมดวงใหม่ๆ ไม่สามารถจองใช้วงโคจรบนอวกาศเพื่อใช้ความถี่ย่าน C-Band เพิ่มเติมได้ นอกจากจะรอให้ดาวเทียมดวงเก่า ณ ตำแหน่งนั้นหมดอายุลง และผู้ที่ให้บริการเดิมไม่ใช้สิทธิในการใช้ตำแหน่งวงโคจร ณ ตำแหน่งนั้น จึงจะส่งดาวเทียมดวงใหม่ขึ้นไปแทนที่ได้ ดังนั้น จากสภาวะขาดแคลนดังกล่าวจึงทำให้การแข่งขันในตลาดการให้บริการช่องสัญญาณดาวเทียมในย่าน C-Band นี้มีไม่มากนัก ผู้ให้บริการส่วนใหญ่จะไม่เน้นการแข่งขันด้านราคา แต่จะเน้นจุดขายที่ คุณภาพความแรงของสัญญาณ (Effective Isotropic Radiated Power : EIRP) และพื้นที่ให้บริการที่ครอบคลุม (footprint) จุดต่างๆ ตามที่ลูกค้าต้องการ ตัวอย่างเช่น ดาวเทียมไทยคม ย่าน C-Band จะมีความแรงสัญญาณสูงสุดสำหรับการใช้งานในประเทศไทย ประเทศในแถบอินโดจีนและประเทศอินเดีย จึงทำให้ดาวเทียมไทยคมได้รับความนิยมอย่างมากในการใช้งานจากผู้ใช้ในภูมิภาคดังกล่าว ทั้งนี้ สภาพตลาดและการแข่งขันเช่นนี้จะคงอยู่ไปอีกระยะหนึ่ง จนกว่าทิศทางในการใช้งานย่านความถี่อื่นๆ จะได้รับการยอมรับและมีการใช้งานอย่างกว้างขวางมากขึ้น รวมถึงเงื่อนไขการเปิดเสรี หรือการผ่อนคลายข้อกำหนดที่เกี่ยวข้องการกับการใช้งานดาวเทียมย่านความถี่อื่นๆ ในแต่ละประเทศด้วยเช่นกัน

2) ย่าน Ku-Band สภาวะของตลาดโดยรวมสำหรับการใช้งานช่องสัญญาณดาวเทียมย่าน Ku-Band นี้ยังอยู่ในลักษณะที่ความต้องการใช้งานน้อยกว่าปริมาณช่องสัญญาณดาวเทียมที่มีให้บริการ ในปัจจุบันถึงแม้ว่าความถี่ในย่าน Ku-Band สามารถให้ความแรงสัญญาณสูงกว่าย่าน C-Band หลายเท่า ซึ่งมีผลให้ผู้ใช้สามารถใช้จานรับสัญญาณขนาดเล็กเพียง 60-90 เซนติเมตร ในการรับสัญญาณตรงจากดาวเทียม หรือที่เราเรียกว่าการรับสัญญาณในระบบ Direct-to-Home หรือ DTH นั่นเอง จึงช่วยเพิ่มความสะดวกให้แก่ผู้รับในการติดตั้งอุปกรณ์เพื่อรับชมรายการและมีค่าใช้จ่ายต่ำกว่ามาก เมื่อเปรียบเทียบกับการรับชมผ่านจาน C-Band ซึ่งมีขนาด 2-3 เมตรขึ้นไป นอกจากนี้ ปัจจุบันมีการเติบโตของ High Definition Television (HDTV) ในประเทศอเมริกา และ ยุโรป โดย HDTV เป็นโทรทัศน์ที่ให้ความละเอียดและความกว้างของภาพมากกว่าโทรทัศน์ที่ใช้งานในปัจจุบัน ซึ่งการพัฒนาอย่างต่อเนื่องของ HDTV จะนำไปสู่การเพิ่มขึ้นของจำนวนช่องรายการโทรทัศน์ และ ส่งผลให้มีความต้องการใช้งานช่องสัญญาณดาวเทียมเพิ่มขึ้น โดยคาดว่า HDTV จะเข้ามาในแถบเอเชียในเร็วๆ นี้

อย่างไรก็ดี เพื่อให้สอดคล้องกับสภาวะการแข่งขันดังกล่าว บริษัทฯ ได้ริเริ่มพัฒนาการให้บริการรูปแบบใหม่ๆ โดยเน้นการใช้งาน Ku-Band เพื่อส่งเสริมให้ลูกค้ามีความเข้าใจ และมั่นใจในบริการช่องสัญญาณดาวเทียมย่านความถี่นี้มากยิ่งขึ้น ตัวอย่างเช่น บริการ Private Business TV, บริการ Educational TV นอกจากนี้ ทิศทางแนวโน้มของการเปิดให้บริการเครือข่าย Direct-to-Home ตามกระแสการเปิดเสรีภายใต้ข้อตกลงขององค์การการค้าโลก ก็จะทำให้การใช้งานช่องสัญญาณดาวเทียม ย่านความถี่ Ku-Band เป็นไปอย่างกว้างขวางมากขึ้นในอนาคตอันใกล้นี้ และการดำเนินกิจกรรมทางการตลาดของระบบดาวเทียมไอพีสตาร์ โดยเริ่มให้บริการระยะแรกจะเพิ่มอัตราการใช้งานของ Ku-Band อีกทางหนึ่ง

นอกจากที่กล่าวข้างต้นแล้วยังมีปัจจัยอื่นๆ ที่ส่งผลกระทบกับสภาพตลาดและการแข่งขันในอุตสาหกรรมการให้บริการวงจรดาวเทียม ได้แก่

การขยายตัวทางเศรษฐกิจในประเทศจีน อินเดีย และประเทศในเอเชียใต้ ส่งผลให้มีการพัฒนาระบบเครือข่ายสื่อสารโทรคมนาคมอย่างกว้างขวาง และนำไปสู่ความต้องการใช้ดาวเทียมเพิ่มมากขึ้น

การพัฒนาเทคโนโลยีและรูปแบบการประยุกต์ใช้งานดาวเทียม ส่งผลให้มีการขยายตัวของการใช้งานดาวเทียม เช่น ระบบโทรศัพท์ชนบทผ่านดาวเทียม (Rural Telephony) ระบบอินเทอร์เน็ต ระบบออกอากาศโทรทัศน์โดยตรงผ่านดาวเทียม (DTH) เป็นต้น

สภาวะการเติบโตทางเศรษฐกิจของประเทศในแถบเอเชียตะวันออกเฉียงใต้ ทำให้ปริมาณการขยายตัวของการใช้งานเครือข่ายดาวเทียมมีอัตราสูงขึ้น แต่เนื่องจากปริมาณช่องสัญญาณดาวเทียมที่มีให้บริการมีมากกว่าความต้องการใช้งาน ทำให้ยังคงมีการแข่งขันด้านราคาในบางพื้นที่ 

การแข่งขันของธุรกิจดาวเทียมในประเทศจีนและอินเดีย

การแข่งขันโดยทั่วไปในธุรกิจการให้บริการช่องสัญญาณดาวเทียมประเภท Conventional
Satellite ในประเทศอินเดียมีการแข่งขันกันสูงในด้านของราคา
ซึ่งทำให้ราคาโดยรวมของการให้บริการช่องสัญญาณดาวเทียมต่ำลง
ลูกค้าจึงมีทางเลือกมากขึ้นหากมองในแง่ของราคา
อย่างไรก็ดีคุณภาพของการให้บริการก็เป็นปัจจัยอย่างหนึ่งที่ลูกค้าให้ความสำคัญ
ดังนั้นจึงพอที่จะกล่าวได้ว่าการให้บริการช่องสัญญาณดาวเทียมของไทยคมในประเทศอินเดียนั้นสามารถที่จะรักษาตลาดไว้ได้ระดับหนึ่ง
สำหรับในประเทศจีนเนื่องจากบริษัทไม่ได้มุ่งเน้นการให้บริการช่องสัญญาณดาวเทียม
เนื่องจากพื้นที่การให้บริการของดาวเทียมไทยคมในปัจจุบันไม่ได้ครอบคลุมพื้นที่ประเทศจีน
ดังนั้นบริษัทฯ
มองว่าแม้การแข่งขันในธุรกิจการให้บริการช่องสัญญาณดาวเทียมในประเทศจีนจะมีมากเนื่องจากมีผู้ให้บริการหลายราย
แต่บริษัทฯ ไม่ได้รับผลกระทบโดยตรงจากการแข่งขันดังกล่าว

สำหรับการแข่งขันในด้านการให้บริการดาวเทียมบรอดแบนด์
เนื่องจากประเทศจีนและประเทศอินเดียเป็นฐานการตลาดที่ค่อนข้างใหญ่
และความต้องการของตลาดต่อบริการบรอดแบนด์มีเป็นจำนวนมาก
มากกว่าปริมาณการให้บริการที่ไอพีสตาร์สามารถเสนอให้ได้ในประเทศนั้นๆ ดังนั้นบริษัทฯ
จึงมีโอกาสที่ดีในการสร้างตลาดของธุรกิจดาวเทียมบรอดแบนด์ โดยตั้งแต่ปี 2546 บริษัทฯ
ได้เริ่มให้บริการดาวเทียมบรอดแบนด์โดยได้มีการติดตั้งเกตเวย์ไอพีสตาร์รุ่นที่ 1
ในประเทศอินเดียและประเทศจีน
เพื่อให้บริการดาวเทียมบรอดแบนด์โดยใช้ร่วมกับดาวเทียมในปัจจุบัน
เพื่อเป็นการให้บริการในช่วงแรกก่อนที่ดาวเทียมไอพีสตาร์พร้อมจะให้บริการได้ (IPSTAR First
Generation) ปัจจุบัน บริษัทฯ ได้ติดตั้งเกตเวย์ไอพีสตาร์รุ่นที่ 2 จำนวน 3 แห่งที่ประเทศจีน
และได้เริ่มให้บริการไอพีสตาร์ในประเทศจีนแล้ว

การแข่งขันจากอุตสาหกรรมที่เกี่ยวข้อง 

การให้บริการในการติดต่อสื่อสารผ่านดาวเทียมมีตัวกลางที่เป็นตัวเชื่อมผ่านสัญญาณระหว่างเครือข่ายด้วยกันคือ
ดาวเทียม ดังนั้น การแข่งขันจากอุตสาหกรรมที่เกี่ยวข้องกับธุรกิจนี้คือ
การใช้บริการในการเชื่อมผ่านสัญญาณระหว่างเครือข่ายด้วยกัน
โดยผ่านตัวกลางในการเชื่อมโยงอื่นได้แก่ เครือข่ายสายเคเบิลทองแดง
เครือข่ายสายเคเบิลใยแก้วนำแสง และตัวกลางในการใช้คลื่นไมโครเวฟ (Microwave)
หรือคลื่นวิทยุที่ใช้ความถี่ต่ำอื่นๆ เช่น HF VHF และ UHF เป็นต้น

จากตัวกลางต่างๆ ดังกล่าวข้างต้น ตัวกลางที่นับว่าเป็นคู่แข่งขันหลักสำหรับธุรกิจการให้บริการ
ติดต่อสื่อสารผ่านดาวเทียมนั้นได้แก่ ตัวกลางที่ใช้สายเคเบิลใยแก้วนำแสง ซึ่งนับว่าเป็นตัวกลาง
ในการผ่านสัญญาณที่มี ประสิทธิภาพสูงตัวหนึ่ง
และสามารถให้บริการในการติดต่อสื่อสารได้ทุกประเภท ไม่ว่าจะเป็นสัญญาณภาพ
เสียงหรือข้อมูลในคุณภาพและความจุของสัญญาณที่สูงมาก

อย่างไรก็ตาม การให้บริการในการติดต่อสื่อสารผ่านทางสายเคเบิลใยแก้วนำแสงยังมีข้อจำกัดต่างๆ
ดังนี้

1)  เวลาในการสร้างเครือข่ายหรือการขยายเครือข่ายเพิ่มเติมนั้น
    จะต้องใช้เวลาที่นานกว่าการใช้ตัวกลางทางด้านดาวเทียม
    เพราะต้องมีการวางสายเชื่อมโยงตามจุดต่างๆ ที่ต้องการติดต่อสื่อสารถึงกัน

2)  การลงทุนในการเชื่อมโยงเครือข่ายในแต่ละจุดนั้นต้องใช้งบลงทุนสูงมาก
    ทำให้ผู้ประกอบการต้องคำนึงถึงเฉพาะการเชื่อมโยงระหว่างจุดหรือพื้นที่ที่สำคัญๆ เท่านั้น

3)  ความสามารถทางด้านพื้นที่ในการให้บริการหรือการสร้างเครือข่ายให้ครอบคลุมตามพื้นที่ต่างๆ
    นั้นจะน้อยกว่าการให้บริการผ่านดาวเทียม ทำให้บางพื้นที่ที่ไม่มีการโยงของสายเคเบิล
    หรือในจุดที่สายเคเบิลเข้าไม่ถึงจะขาดโอกาสในการติดต่อสื่อสาร

4)  ความคล่องตัวในการใช้งานของสายเคเบิลจะน้อยกว่าการใช้บริการผ่านดาวเทียม
    เพราะไม่สามารถเคลื่อนย้ายอุปกรณ์จากจุดที่ติดตั้งได้

จากข้อจำกัดข้างต้น
สามารถแสดงให้เห็นว่าการติดต่อสื่อสารโดยตัวกลางของสายเคเบิลใยแก้วนำแสงนั้นจะเหมาะสมเฉพาะการนำไปใช้งานในบางลักษณะเท่านั้น
อาทิเช่น การเชื่อมโยงสัญญาณปริมาณมากๆ ระหว่างชุมสายโทรศัพท์ด้วยกัน
เพราะเป็นการเชื่อมโยงระหว่างจุดหลักๆ
ซึ่งผู้ประกอบการยังคงพิจารณานำดาวเทียมมาเป็นตัวกลางสำรองในการเชื่อมโยงดังกล่าวด้วย

กลยุทธ์ทางการตลาดในปี 2549

ปี 2549 ที่ผ่านมา บริษัทฯ
ได้รุกคืบการให้บริการไอพีสตาร์ในตลาดเอเชีย-แปซิฟิกเป็นอย่างมากโดยมีการก่อสร้างสถานีควบคุมภาคพื้นดิน
(gateway) ในหลายประเทศ
ซึ่งถือว่าเป็นจุดเริ่มต้นสำคัญสำหรับการให้บริการบรอดแบนด์ผ่านดาวเทียมประสิทธิภาพสูงซึ่งจะทำให้ผู้ใช้ทั่วไปในทุกพื้นที่สามารถเข้าถึงบริการบรอดแบนด์ได้
การสร้างเกตเวย์ไอพีสตาร์
แต่ละที่เป็นสิ่งสำคัญในการใช้ในการติดต่อสื่อสารระหว่างดาวเทียมไอพีสตาร์ และสถานีภาคพื้นดิน
รวมทั้งผู้ใช้ปลายทาง

ในปัจจุบัน ไอพีสตาร์ได้เปิดให้บริการในพื้นที่ 7 ประเทศ และมีสถานีภาคพื้นดินไอพีสตาร์รุ่นที่สอง
รวมทั้งสิ้น 10 เกตเวย์ ในประเทศ ไทย เวียดนาม พม่า จีน (ปักกิ่ง กวางเจา เซี่ยงไฮ้)
ออสเตรเลีย (คาร์ลกูลี่และโบรคเค็นฮิลล์) นิวซีแลนด์ และกัมพูชา ส่วนเกตเวย์ 2
แห่งในประเทศอินเดีย (เดลลีและมุมไบ)
และเกตเวย์ที่ประเทศเกาหลีและญี่ปุ่นกำลังอยู่ในระหว่างรอผลอนุมัติซึ่งคาดว่าจะแล้วเสร็จก่อนกลางปี
2550 และในประเทศอินโดนีเซีย มาเลเซีย ฟิลิปปินส์
และไต้หวันคาดว่าเกตเวย์จะเสร็จภายในครึ่งปีหลัง

-   กลยุทธ์ด้านราคา

  ในประเทศที่เป็นตลาดสำคัญของไอพีสตาร์ บริษัทฯ
  เข้าไปมีส่วนร่วมช่วยริเริ่มรายการส่งเสริมการขายสำหรับผู้ให้บริการที่ขายส่ง
  รวมถึงมีส่วนร่วมในเรื่องโครงสร้างและแผนธุรกิจที่จำเป็นในการริเริ่มและส่งเสริมบริการของไอพีสตาร์
  ตัวอย่างเช่น ในประเทศไทย บริษัทฯ ได้ช่วย TOT เริ่มต้นสร้างแพคเกจสำหรับลูกค้าทั่วไป
  ส่วนในประเทศออสเตรเลียและนิวซีแลนด์ บริษัทฯ
  ได้ทำงานร่วมกับผู้ให้บริการที่เป็นพันธมิตรโดยช่วยศึกษา และ
  กำหนดราคาค่าบริการให้สามารถได้รับทุนที่จำเป็นจากรัฐบาล
  เพื่อผู้ให้บริการสามารถสร้างบริการบรอดแบนด์สำหรับพื้นที่ห่างไกลภายใต้โครงการ
  Australian Broadband Connect Program ปัจจุบัน บริษัทฯ
  อยู่ระหว่างการช่วยเหลือและสนับสนุนการเริ่มต้นธุรกิจของผู้ให้บริการในประเทศเวียดนาม
  กัมพูชาและจีน

-   การสร้างพันธมิตรทางธุรกิจ

  บริษัทฯ ดำเนินการพัฒนาผลิตภัณฑ์ใหม่ๆ ผ่านการร่วมมือกับพันธมิตรทางธุรกิจ เช่น
  การนำไอพีสตาร์ไปใช้กับผลิตภัณฑ์อื่น ตัวอย่างเช่น จานดาวเทียมของ Raysat
  นับว่าเป็นการสร้างสรรค์ผลิตภัณฑ์ใหม่คือ iMOVE หรือการใช้ผลิตภัณฑ์ของ Sat-Ed
  กับระบบไอพีสตาร์ทำให้เกิดผลิตภัณฑ์ใหม่ทางสื่ออิเล็กทรอนิกส์ (E-learning) นอกจากนี้
  บริษัทฯ ยังตั้งโครงการชื่อว่า Partner Program โดยเป็นการร่วมมือกันระหว่างบริษัทฯ
  และพันธมิตร เพื่อสร้างสรรค์ผลิตภัณฑ์ใหม่ๆ ที่ใช้งานได้จริงกับระบบไอพีสตาร์ให้กับตลาด
  โครงการนี้จะเริ่มในต้นปี 2550

-   รายการส่งเสริมการขาย

  บริษัทฯ สร้างกลยุทธ์ในการสร้างความแตกต่างในการให้บริการด้วยบริการเสริมอื่นๆ (Value
  Added Services) เข้ากับผลิตภัณฑ์และบริการที่มีอยู่ (Bundled Solution)
  เพื่อให้เกิดประสิทธิภาพในการใช้งานและลดค่าใช้จ่ายที่ไม่จำเป็นแก่ผู้ใช้บริการ

3.1.1.3 ลักษณะของลูกค้าและความสัมพันธ์ระหว่างลูกค้ากับบริษัทฯ

บริษัทฯ มีความสัมพันธ์อันดีกับลูกค้าที่ใช้บริการเสมอมา
มีการประสานงานและร่วมมือกันเพื่อเพิ่มประสิทธิภาพในการให้บริการตลอดมา ลักษณะของลูกค้า
สามารถแบ่งตามประเภทการใช้งานดาวเทียม และ ประเภทของธุรกิจได้ดังนี้

3.1.1.3.1 ลักษณะของลูกค้าแบ่งตามประเภทการใช้งานดาวเทียม

โดยทั่วไป บริษัทฯ ได้แบ่งประเภทลูกค้าทั้งในและต่างประเทศ
ตามลักษณะการใช้งานดาวเทียมออกเป็น 3 ประเภท ดังนี้

  1) กลุ่มสื่อสาร (Telecommunications Segment) ซึ่งประกอบด้วย

-   กลุ่มผู้ให้บริการการสื่อสารทั่วไป เช่น
    ผู้ประกอบการโทรศัพท์สาธารณะผ่านดาวเทียมภายในประเทศ ผู้ประกอบการโทรศัพท์เคลื่อนที่
    ซึ่งประสงค์จะใช้ดาวเทียมไทยคมเพื่อเชื่อมโยงเครือข่ายโทรศัพท์จากชุมสายต่างจังหวัดที่ตั้งอยู่ในพื้นที่ที่ห่างไกลกัน

-   กลุ่มผู้ให้บริการสื่อสารข้อมูลผ่านดาวเทียม เช่น
    ผู้ประกอบการให้บริการสื่อสารผ่านดาวเทียมแก่ผู้ใช้ในเชิงพาณิชย์ (VSAT Operators)
    หน่วยราชการ และรัฐวิสาหกิจต่างๆ ที่ใช้ดาวเทียมเพื่อการ สื่อสารภายใน
    ซึ่งประสงค์จะใช้ดาวเทียมเพื่อให้บริการรับส่งข้อมูล เสียง หรือภาพ
    โดยเชื่อมโยงกับเครือข่ายภาคพื้นดิน

-   กลุ่มผู้ใช้ดาวเทียมเพื่อกิจการภายใน เช่น หน่วยงานรัฐบาล
    หรือรัฐวิสาหกิจซึ่งใช้งานดาวเทียมเพื่อการติดต่อสื่อสารภายในองค์กร

  2) กลุ่มแพร่กระจายสัญญาณ (Broadcasting Segment) ซึ่งประกอบด้วย

-   กลุ่มผู้ให้บริการแพร่กระจายสัญญาณโทรทัศน์ เช่น ผู้ประกอบการสถานีโทรทัศน์
    ผู้ให้บริการสัญญาณโทรทัศน์ผ่านดาวเทียมระบบบอกรับเป็นสมาชิก
    องค์กรการศึกษาหรือหน่วยงานบริการ การศึกษา องค์กรต่างๆ ทั่วไป
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์ไปยังสถานีทวนสัญญาณ
    หรือเพื่อถ่ายทอดตรงถึงบ้านผู้รับชมรายการ
    หรือเพื่อถ่ายทอดรายการสดนอกสถานที่ผ่านทางชุดอุปกรณ์ถ่ายทอดสัญญาณผ่านดาวเทียมเคลื่อนที่
    เป็นต้น

-   กลุ่มผู้ให้บริการแพร่กระจายสัญญาณวิทยุ เช่น ผู้ประกอบการสถานีวิทยุกระจายเสียง
    ซึ่งประสงค์จะใช้ดาวเทียมเพื่อถ่ายทอดสัญญาณเสียงไป-มาระหว่างสถานีวิทยุที่อยู่ห่างจากกันเป็นระยะทางไกล
    เพื่อถ่ายทอดต่อโดยผ่านสถานีทวนสัญญาณไปยังผู้รับฟังรายการ
    หรือเพื่อแพร่กระจายสัญญาณวิทยุโดยตรงสู่ผู้รับฟังทั่วไป

  3) กลุ่มอินเทอร์เน็ต (Internet Segment) ซึ่งประกอบด้วย

-   กลุ่มผู้ให้บริการอินเทอร์เน็ตแก่ผู้ใช้บริการปลายทาง เช่น ผู้ประกอบการให้บริการอินเทอร์เน็ต
    หรือ Internet Service Provider (ISP)
    ซึ่งประสงค์จะใช้ดาวเทียมประกอบกับเครือข่ายภาคพื้นดินของตน
    เพื่อให้บริการอินเทอร์เน็ตแก่ผู้ใช้บริการปลายทาง หรือ End Users
    กลุ่มผู้ให้บริการการเชื่อมต่ออินเทอร์เน็ตระหว่างประเทศแก่ ISP เช่น
    หน่วยงานของราชการหรือรัฐวิสาหกิจในแต่ละประเทศ
    ซึ่งเป็นผู้ควบคุมการใช้งานและการเชื่อมต่อการใช้อินเทอร์เน็ตในประเทศของตนเข้ากับโลกภายนอก
    โดยทั่วไปจะเรียกผู้ให้บริการลักษณะนี้ว่า Internet Access Provider หรือ IAP กลุ่ม
    IAP นี้
    สามารถใช้ดาวเทียมไทยคมเพื่อเชื่อมต่อเครือข่ายอินเทอร์เน็ตของประเทศของตนเข้ากับโลกภายนอก
    นอกจากนั้น จึงนำไปแบ่งเสนอขายต่อผู้ให้บริการอินเทอร์เน็ต หรือ ISP
    รายย่อยในประเทศต่อไป

สัดส่วนลูกค้าโดยแบ่งตามประเภทการใช้งานดาวเทียม*

  หน่วย : ร้อยละ

+---------------------------+-------------+-------------+-------------+
|                           | 2547        | 2548        | 2549        |
+---------------------------+-------------+-------------+-------------+
| กลุ่มสื่อสาร                  | 42.5        | 41.9        | 34.7        |
|                           |             |             |             |
| กลุ่มแพร่กระจายสัญญาณ         | 47.5        | 51.2        | 59.8        |
|                           |             |             |             |
| กลุ่มอินเทอร์เน็ต              | 10.0        | 6.9         | 5.5         |
+---------------------------+-------------+-------------+-------------+

* คำนวณจากจำนวนช่องสัญญาณที่ลูกค้าใช้บริการบนดาวเทียมไทยคม 1 , 2 และ 5 ไม่รวมไทยคม
4 (ไอพีสตาร์)

3.1.1.3.2 ลักษณะของลูกค้าแบ่งตามประเภทของธุรกิจ

  1) กลุ่มผู้ใช้บริการที่เป็นหน่วยงานของรัฐ เช่น กระทรวงมหาดไทย กรมประชาสัมพันธ์
  กรมสรรพากร การไฟฟ้าส่วนภูมิภาค กองตำรวจสื่อสาร สถานีโทรทัศน์กองทัพบกช่อง 5 เป็นต้น

  2) กลุ่มผู้ใช้บริการที่เป็นหน่วยงานของเอกชน เช่น บมจ. ทีโอที บมจ. แอดวานซ์ อินโฟร์
  เซอร์วิส บมจ. ไอทีวี บมจ. สามารถเทเลคอม จำกัด บมจ. ทรู วิชั่นส์ (เดิมชื่อ บริษัท
  ยูไนเต็ด บรอดคาสติ้ง คอร์ปอร์-เรชั่น) และอื่นๆ เป็นต้น

  3) กลุ่มผู้ใช้บริการต่างประเทศ เช่น สถานีโทรทัศน์ของรัฐบาลและเอกชนในประเทศต่างๆ เช่น
  เวียดนาม อินเดีย เป็นต้น

ในระยะ 3 ปีที่ผ่านมา บริษัทฯ ไม่มีลูกค้ารายใดใช้บริการเกินกว่าร้อยละ 30 ของยอดขาย
และลูกค้าส่วนใหญ่จะเป็นลูกค้าที่อยู่ใน ประเทศไทย (ร้อยละ 69) ประเทศในแถบอินโดจีน
(ร้อยละ 11) และ ประเทศแถบเอเชียใต้ (ร้อยละ 8)

3.1.1.4 การจัดหาบริการ

1) ขั้นตอนในการจัดหาผู้สร้างดาวเทียมและเกตเวย์

การจัดหาดาวเทียมและเกตเวย์เพื่อนำมาให้บริการของบริษัทฯ จะเริ่มจาก
ทีมงานด้านการตลาดจะเป็นผู้วิเคราะห์ความต้องการใช้บริการจากลูกค้าเช่น กลุ่มประเทศเป้าหมาย
และบริการที่ต้องการจากลูกค้า โดยทีมวิศวกรของบริษัทฯ จะทำการศึกษาคุณสมบัติต่างๆ
ของดาวเทียมและเกตเวย์เช่น การออกแบบพื้นที่ให้บริการ เทคโนโลยีของดาวเทียมที่จะเลือกใช้
ช่วงความถี่ของการใช้งาน สถานที่ตั้งเกตเวย์และจำนวนช่องสัญญาณดาวเทียม
เพื่อให้ตรงกับความต้องการของลูกค้า จากนั้นบริษัทฯ
จะส่งสรุปข้อมูลของดาวเทียมที่ต้องการไปยังผู้สร้างดาวเทียมและผู้สร้างเกตเวย์หลายๆ ราย
เพี่อให้ทำคำเสนอสร้างดาวเทียมและเกตเวย์ ตามคุณสมบัติที่ต้องการมายังบริษัทฯ เพื่อให้บริษัทฯ
ทำการขั้นเลือกผู้จัดสร้างดาวเทียมและเกตเวย์ที่เหมาะสม โดยบริษัทฯ
จะคัดเลือกจากประวัติการจัดสร้างดาวเทียมและเกตเวย์ในอดีต ระยะเวลาในการจัดสร้าง
การสนับสนุนทางการเงิน ราคาและเงื่อนไขพิเศษอื่นๆ เป็นต้น
โดยขั้นตอนในการจัดหาผู้สร้างดาวเทียมและเกตเวย์ข้างต้นจะใช้เวลาประมาณ 6-9 เดือน
และระยะเวลาโดยเฉลี่ยในการจัดสร้างดาวเทียมคือประมาณ 18 เดือน และประมาณ 6
เดือนสำหรับการสร้างเกตเวย์แต่ละเกตเวย์

2) ขั้นตอนการให้บริการวงจรดาวเทียม

เมื่อตัวแทนของบริษัทฯ ได้รับทราบความต้องการใช้งานดาวเทียมจากลูกค้า บริษัทฯ
จะพิจารณาเงื่อนไขทางเทคนิคของเครือข่ายประกอบกับความต้องการของลูกค้าเพื่อดูว่าบริการใดของบริษัทฯ
ไม่ว่าจะเป็นบริการหลัก คือ การให้บริการช่องสัญญาณดาวเทียม หรือบริการเสริมอื่นๆ เช่น
บริการรับ-ส่งสัญญาณผ่านดาวเทียม หรือบริการบีบอัดสัญญาณ
จะสามารถตอบสนองความต้องการของลูกค้าได้ดีที่สุด ซึ่งบริษัทฯ
จะมีขั้นตอนการดำเนินการดังต่อไปนี้

-   เจ้าหน้าที่ทางวิศวกรรมของบริษัทฯ
    จะพิจารณาเงื่อนไขทางเทคนิคของเครือข่ายการใช้งานดาวเทียมของลูกค้าเพื่อจัดสรรช่วงความถี่ที่เหมาะสมของช่องสัญญาณบนดาวเทียม
    รวมถึงการคำนวณทางเทคนิคเกี่ยวกับการใช้งานดาวเทียมให้เกิดประสิทธิภาพสูงสุดและแนะนำให้ลูกค้าได้ทราบถึงวิธีการใช้งาน
    เพื่อให้ลูกค้าสามารถใช้งานดาวเทียมได้อย่างมีประสิทธิภาพ

-   ในกรณีที่ลูกค้าต้องการใช้บริการเสริมอื่นๆ
    ไม่ว่าจะเป็นบริการเสริมจากทางด้านสถานีบริการภาคพื้นดินของบริษัทฯ
    หรือบริการการออกแบบเครือข่าย หรือจัดซื้อจัดหาอุปกรณ์ หรือต้องการบริการจากบริษัทฯ
    อย่างครบวงจร เจ้าหน้าที่ทางวิศวกรรมของบริษัทฯ จะร่วมประสานงานอย่างใกล้ชิดกับลูกค้า
    เพื่อจัดหารูปแบบบริการที่สอดคล้องกับความต้องการของลูกค้า

-   ก่อนการใช้งาน บริษัทฯ
    จะนำเสนอร่างสัญญาใช้บริการให้ลูกค้าได้พิจารณาก่อนจะมีการลงนามในสัญญาเพื่อเริ่มใช้บริการต่อไป

หลังจากที่ลูกค้าได้ลงนามในสัญญาการใช้ช่องสัญญาณดาวเทียมแล้ว
ลูกค้าจะต้องประสานงานกับฝ่ายเทคนิคของบริษัทฯ คือ ฝ่ายวิศวกรรมสื่อสาร
และฝ่ายบริการลูกค้าและเครือข่าย ก่อนที่จะมีการส่งสัญญาณขึ้นบนดาวเทียมไทยคม
โดยขั้นตอนแรกลูกค้าจะต้องส่งข้อมูลทางเทคนิคเกี่ยวกับการใช้เครือข่าย เช่น
ขนาดจานสายอากาศที่ใช้ ความถี่และกำลังของสัญญาณ ให้กับฝ่ายวิศวกรรมสื่อสารเพื่อตรวจสอบดูว่า
การใช้กำลังส่งทั้งหมดของเครือข่ายไม่เกินจากสัญญาที่ได้เช่าไว้
และจานสายอากาศที่ใช้เป็นไปตามมาตรฐานที่ได้กำหนดไว้

จากนั้นทางฝ่ายวิศวกรรมสื่อสารจะออกเอกสารเพื่อเป็นข้อมูลในการขึ้นสัญญาณและความถี่ที่ใช้
ในการเข้าใช้งานช่องสัญญาณดาวเทียมไทยคมแต่ละครั้ง
ฝ่ายบริการลูกค้าและเครือข่ายจะประสานงานกับลูกค้า
เพื่อให้บริการทดสอบอุปกรณ์ภาคพื้นดินของลูกค้าก่อนที่จะนำมาใช้งาน
และเพื่อให้บริการทดสอบคุณภาพสัญญาณการใช้งานผ่านดาวเทียมไทยคม
เพื่อให้มั่นใจว่าสัญญาณที่ใช้งานผ่านดาวเทียมไทยคมของลูกค้าเป็นไปอย่างมีประสิทธิภาพ
และไม่ก่อให้เกิดปัญหาสัญญาณรบกวนไปยังผู้ใช้งานรายอื่นๆ และดาวเทียมข้างเคียง

3) ขั้นตอนการให้บริการ Satellite Turnkey Services
(การให้บริการการใช้ช่องสัญญาณดาวเทียมแบบเบ็ดเสร็จ)

เป็นบริการที่ให้ความสะดวก รวดเร็ว และประหยัด
ต่อลูกค้าที่ต้องการใช้ช่องสัญญาณดาวเทียมของไทยคม ณ สถานที่ที่ลูกค้าต้องการ
ซึ่งมีรายละเอียดดังต่อไปนี้

-   การให้คำปรึกษาในเรื่องการออกแบบระบบการใช้งานดาวเทียม
    สถานีรับส่งสัญญาณผ่านดาวเทียม และแผนการติดตั้งทดสอบระบบและสถานี
    รวมถึงประเมินราคาระบบและสถานีส่งสัญญาณดาวเทียมเพื่อให้สอดคล้องกับลักษณะการใช้งานและความต้องการของลูกค้า
    รวมถึงการปรับปรุงเปลี่ยนแปลงหรือพัฒนาระบบเดิมเพื่อให้สามารถใช้งานกับดาวเทียมได้

-   การจัดซื้อ จัดหาอุปกรณ์ต่างๆ ที่จะต้องใช้ในการติดตั้งระบบและสถานีดังกล่าว
    โดยมีการสร้างความสัมพันธ์ระยะยาวกับผู้ผลิตอุปกรณ์ต่างๆ
    โดยมีการสำรองอุปกรณ์และระบบไว้เพื่อให้สามารถติดตั้งได้อย่างรวดเร็ว

-   การติดตั้งระบบและสถานีดังกล่าว ณ สถานที่ของลูกค้า
    พร้อมทั้งทดสอบระบบและสถานที่เพื่อให้สามารถมั่นใจได้ว่าระบบใช้งานได้ตรงตามวัตถุประสงค์โดยวิศวกร
    และช่างเทคนิคที่เชี่ยวชาญ และ
    ให้การฝึกอบรมเจ้าหน้าที่ทางเทคนิคของลูกค้าให้สามารถปฏิบัติงานได้
    รวมถึงบริการหลังการขายที่มีประสิทธิภาพ

3.1.1.5 สิทธิหรือข้อจำกัดในการประกอบธุรกิจ

1) สิทธิการประกอบธุรกิจภายใต้สัญญาสัมปทาน

บริษัทฯ ได้รับสัมปทานดำเนินกิจการดาวเทียมสื่อสารในประเทศ
จากกระทรวงเทคโนโลยีสารสนเทศและการสื่อสาร เป็นเวลา 30 ปี นับจากวันที่ 11 กันยายน
2534 โดยบริษัทฯ จะต้องยกกรรมสิทธิ์ของดาวเทียมทุกดวงให้เป็นของกระทรวงฯ
หลังจากส่งดาวเทียมเข้าสู่ตำแหน่งวงโคจรและผ่านการทดสอบการใช้งานเรียบร้อยแล้ว
ส่วนสถานีควบคุมดาวเทียมและอุปกรณ์ต่างๆ จะตกเป็นของกระทรวงฯ
ทันทีหลังการติดตั้งและทดสอบประสิทธิภาพ (ยกเว้นส่วนสถานีควบคุมดาวเทียมและอุปกรณ์ต่างๆ
ที่อยู่ในต่างประเทศ โดยกระทรวงฯ จะมอบทรัพย์สินดังกล่าวให้บริษัทฯ
ครอบครองเพื่อใช้ในการดำเนินกิจการต่อไปและภายใต้สัญญาสัมปทานนี้ทางบริษัทฯ
จะต้องนำส่งรายได้ขั้นต่ำตลอดอายุระยะเวลาสัมปทาน 30 ปี รวมเป็นจำนวนเงินทั้งสิ้น 1,415
ล้านบาท โดยปัจจุบันอัตราผลประโยชน์ตอบแทนที่บริษัทฯ นำส่งกระทรวงคมนาคม คือ ร้อยละ 17.5
ของรายได้ก่อนหักค่าใช้จ่าย และตามสัญญาสัมปทานยังกำหนดให้ บมจ. ชิน คอร์ปอเรชั่น
ถือหุ้นในบริษัทฯ ในสัดส่วนไม่ต่ำกว่าร้อยละ 40
(สรุปรายละเอียดของสัญญาสัมปทานตามเอกสารแนบ 4)

2) บัตรส่งเสริมการลงทุน

บริษัทฯ ได้รับส่งเสริมการลงทุนจากสำนักงานคณะกรรมการส่งเสริมการลงทุน
สำหรับดาวเทียมไทยคม 1A ไทยคม 2 และ ไทยคม 3 ประเภท 7.5
กิจการบริการโทรคมนาคมดาวเทียม โดยได้รับสิทธิประโยชน์ตามที่คณะกรรมการกำหนด
โดยเฉพาะดาวเทียมไทยคม 3
ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดระยะเวลา
8 ปี นับแต่วันที่เริ่มมีรายได้จากการประกอบกิจการนั้น คือ 1 ธันวาคม 2540 ถึง 30 พฤศจิกายน
2548 (เฉพาะรายได้ในส่วนที่ได้รับจากต่างประเทศ) และได้รับยกเว้นอากรขาเข้าสำหรับวัตถุดิบ
เช่น Master Tape ที่นำเข้ามาจากต่างประเทศเพื่อใช้ในกิจการเพื่อบริการแก่ลูกค้าต่างประเทศ

เมื่อวันที่ 19 พฤศจิกายน 2546 บริษัทฯ
ได้รับการส่งเสริมการลงทุนจากสำนักงานคณะกรรมการส่งเสริมการลงทุนสำหรับโครงการไอพีสตาร์
โดยจะได้รับยกเว้นภาษีเงินได้นิติบุคคลสำหรับกำไรสุทธิในส่วนที่เกิดจากรายได้ในส่วนที่ได้รับจากต่างประเทศเป็นระยะเวลา
8 ปี นับตั้งแต่วันที่เริ่มมีรายได้จากการประกอบกิจการนั้น

3.1.2 บริการการสื่อสารดาวเทียมและบริการที่เกี่ยวเนื่อง ดำเนินการโดย บริษัท ซีเอส
ล็อกซอินโฟ จํากัด (มหาชน)

บมจ. ซีเอส ล็อกซอินโฟ (“CSL”) ให้บริการรับส่งสัญญาณโทรทัศน์ผ่านดาวเทียม
(Uplink/Downlink) ครบวงจรในสถานีดาวเทียมไทยคมลาดหลุมแก้ว
ประกอบด้วยการให้บริการส่งสัญญาณโทรทัศน์ผ่านดาวเทียม บริการถ่ายทอดสดผ่านดาวเทียม
และบริการถ่ายทอดรายการบันทึกเทปทั้งในระบบอนาลอก และระบบดิจิตอล โดยCSL
ได้รับสิทธิดำเนินงานรับส่งสัญญาณโทรทัศน์ผ่านดาวเทียม (UpLink/DownLink)
และบริการอินเทอร์เน็ตผ่านดาวเทียมภายใต้สัญญาสัมปทานเป็นระยะเวลา 22 ปี เริ่มตั้งแต่วันที่ 9
สิงหาคม 2537 สิ้นสุดวันที่ 8 สิงหาคม 2559

2.  บริการอินเทอร์เน็ตและบริการที่เกี่ยวเนื่อง

3.2.1 บริการอินเทอร์เน็ต ดำเนินการโดย บริษัท ซีเอส ล็อกซอินโฟ จำกัด (มหาชน)

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2549 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.2.1.1 ลักษณะของผลิตภัณฑ์หรือบริการ

บริษัท ซีเอส ล็อกซอินโฟ จำกัด (มหาชน)
ผู้ให้บริการอินเทอร์เน็ตคุณภาพชั้นนำของประเทศภายใต้ชื่อ ซีเอส ล็อกซอินโฟ (CS LoxInfo)
ด้วยประสิทธิภาพในการบริหารเครือข่าย
ประกอบกับบริการเสริมและบริการหลังการขายที่ตรงกับความต้องการของลูกค้า
จึงสามารถตอบสนองความต้องการของผู้ใช้บริการได้ทุกกลุ่มเป้าหมาย

ซีเอส ล็อกซอินโฟ เป็นผู้ให้บริการอินเทอร์เน็ตที่มีพื้นที่ให้บริการครอบคลุมทั้ง 76 จังหวัด
ทั่วประเทศ และมุ่งมั่นพัฒนาบริการอย่างต่อเนื่องและหลากหลาย
ทำให้สามารถตอบสนองทุกความต้องการของผู้บริโภค
ไม่ว่าจะเป็นบุคคลทั่วไปหรือองค์กรธุรกิจทุกระดับ

บริการอินเทอร์เน็ตผ่านสายวงจรเช่า (Leased Line)

เหมาะสำหรับลูกค้าองค์กรที่ต้องการใช้เครือข่ายอินเทอร์เน็ตความเร็วสูงและระบบสารสนเทศในการเพิ่มประสิทธิภาพการดำเนินธุรกิจ
มีจุดแข็งในด้านการรักษามาตรฐานในการบริการด้วยประสิทธิภาพของเครือข่ายที่ให้บริการได้อย่างต่อเนื่อง
โดดเด่นด้วยบริการด้านวิศวกรรมและบริการหลังการขายที่ได้มาตรฐาน ISO9002
และบริการเสริมเพื่อรองรับกับความต้องการของลูกค้าแต่ละราย
โดยเฉพาะบริการด้านความปลอดภัยและการเชื่อมต่อระบบ

บริการอินเทอร์เน็ตความเร็วสูงผ่านสายโทรศัพท์ (ADSL)

เหมาะสำหรับองค์กรขนาดกลางและขนาดย่อม
มีจุดแข็งในด้านบริการเสริมที่ยืดหยุ่นตรงกับความต้องการของลูกค้าในแต่ละกลุ่มอย่างครบครัน
ทำให้องค์กรขนาดกลางและขนาดย่อมสามารถบริหารจัดการบริการทางด้านอินเทอร์เน็ตในองค์กร
และการบริการรับส่งข้อมูลระหว่างสาขาได้สะดวกยิ่งขึ้น

บริการอินเทอร์เน็ตความเร็วสูงผ่านดาวเทียม (IPSTAR)

เป็นบริการที่มีจุดแข็งที่การให้บริการที่ครอบคลุมทั่วประเทศไทยด้วยบริการอินเทอร์เน็ตแบบไร้สายผ่านดาวเทียม
มีพันธมิตรซึ่งเป็นผู้ติดตั้งและตัวแทนจำหน่ายทั่วประเทศ
ความได้เปรียบในด้านประสบการณ์ในการบริการทั้งในแง่คุณภาพของบริการและบริการหลังการขาย
มีต้นทุนและค่าบริการที่ถูกลง หลังจากดาวเทียมไอพีสตาร์ (IPSTAR) เริ่มให้บริการในไตรมาสที่ 4
ของปี 2548 ในปัจจุบัน ยังมีความต้องการใช้งานความเร็วสูงในพื้นที่ห่างไกล
หรือใช้เป็นเครือข่ายสำรองเพิ่มขึ้นอย่างมาก

บริการอินเทอร์เน็ตผ่านสายโทรศัพท์ (Dial Up)

เหมาะสำหรับบุคคลธรรมดาตามบ้านที่ต้องการใช้งานอินเทอร์เน็ตไม่มากนัก
มีจุดแข็งด้วยการมีจุดเชื่อมต่อกระจายอยู่ทั่วประเทศ
และมีช่องทางการจัดจำหน่ายตามร้านสะดวกซื้อหรือร้านค้าทั่วไปทั่วประเทศรวมถึงบริการสั่งซื้อชั่วโมงอินเทอร์เน็ตผ่านโทรศัพท์มือถือของเอไอเอส
ทั้งระบบจีเอสเอ็มและระบบวันทูคอล

บริการเสริมพิเศษ (Value Added Service)

-   International Roaming
    บริการเสริมสำหรับลูกค้าที่ต้องการใช้บริการอินเทอร์เน็ตในต่างประเทศ

-   VPN (Virtual Private Network)
    บริการสำหรับองค์กรที่ต้องการเชื่อมต่อเครือข่ายภายในอย่างประหยัด
    และมีประสิทธิภาพสูงผ่านเครือข่ายอินเทอร์เน็ต

-   E-Mail Solution บริการอีเมล์แบบครบวงจร สำหรับทุกองค์กรทั้งที่ต้องการบริหาร Mail
    Server ด้วยตนเองหรือที่ให้ CSL ดูแลให้

-   Managed Services บริการพิเศษสำหรับลูกค้าองค์กร
    โดยมีทีมผู้เชี่ยวชาญคอยให้คำปรึกษาและดูแลระบบสารสนเทศของลูกค้าผ่านทางอินเทอร์เน็ต
    ครอบคลุมไปถึงบริการจัดการปัญหาทางด้านความปลอดภัยของข้อมูล เช่น การตรวจสอบ
    การป้องกัน และการกำจัดไวรัส

-   VoIP (Voice over Internet Protocol)
    บริการโทรศัพท์ต่างประเทศราคาประหยัดผ่านอินเทอร์เน็ต
    ลูกค้าสามารถโทรออกได้จากคอมพิวเตอร์หรือเครื่องโทรศัพท์ธรรมดาที่ต่อเข้ากับอุปกรณ์แปลงสัญญาณ

บริการศูนย์ข้อมูลอินเทอร์เน็ต (Internet Data Center หรือ IDC)

บริการศูนย์ข้อมูลอินเทอร์เน็ตคุณภาพ โดยเชื่อมต่อกับวงจรสื่อสัญญาณในและต่างประเทศ
ด้วยวงจรไฟเบอร์ออพติดความเร็วสูง มีขนาดวงจรที่สามารถรองรับการใช้งานของผู้ใช้พร้อมๆ
กันได้นับแสนราย และการควบคุมคุณภาพให้ได้ระดับมาตรฐานสากลด้วยระบบ ISO
เพื่อให้การบริการมีเสถียรภาพและมีความปลอดภัยสูงสุดแก่ลูกค้า

3.2.1.2 ภาวะอุตสาหกรรมและการแข่งขัน

ในปัจจุบัน ภาวะอุตสาหกรรมบริการอินเทอร์เน็ตมีการแข่งขันอย่างมาก
ทั้งจากผู้ให้บริการอินเทอร์เน็ตรายใหม่ที่ได้รับใบอนุญาตจากคณะกรรมการกิจการโทรคมนาคมแห่งชาติ
และการแข่งขันจากผู้ให้บริการโครงข่ายโทรคมนาคมรายใหม่ อย่างไรก็ตาม
ปริมาณการใช้อินเทอร์เน็ตในประเทศไทยยังคงเติบโตอย่างต่อเนื่อง อีกทั้ง CSL
มีนโยบายมุ่งเน้นการให้บริการไปที่กลุ่มธุรกิจองค์กรเป็นหลัก

3.2.1.3 กลยุทธ์การตลาด

CSL มุ่งเน้นการให้บริการอินเทอร์เน็ตคุณภาพสูง
ทั้งในด้านการใช้งานเทคโนโลยีเครือข่ายและบริการหลังการขายเพื่อเพิ่มปริมาณการใช้และขยายฐานกลุ่มผู้ใช้บริการ
โดยไม่มีนโยบายการแข่งขันทางด้านราคา

3.2.1.4 สิทธิและข้อจำกัดในการประกอบธุรกิจ

1) สิทธิให้ดำเนินการเป็นผู้ให้บริการอินเทอร์เน็ต

ในปี 2540 บริษัทฯ ได้รับสิทธิจากการสื่อสารแห่งประเทศไทย (กสท.) เป็นระยะเวลา 10 ปี
สิ้นสุดปี 2550 ให้เป็นผู้ให้บริการอินเทอร์เน็ตเชิงพาณิชย์ทั้งเครือข่ายภาคพื้นดินและผ่านดาวเทียม
และเริ่มเปิดให้บริการอินเทอร์เน็ตภายใต้ชื่อ “CS Internet” และในเดือนกันยายน 2548 CSL
ได้รับใบอนุญาตจากคณะกรรมการกิจการโทรคมนาคมแห่งชาติ (กทช.)
เพื่อให้สามารถให้บริการอินเทอร์เน็ตแบบที่หนึ่ง[1] เป็นเวลา 1 ปี สิ้นสุดวันที่ 7 กันยายน 2550
นอกจากนี้ บริษัท ล็อกซเล่ย์ อินฟอร์เมชั่น เซอร์วิส จำกัด (LoxServe) ซึ่งเป็นบริษัทย่อยของ
CSL ได้รับสิทธิดำเนินการให้บริการอินเทอร์เน็ตจาก กสท. เป็นระยะเวลา 10 ปี สิ้นสุดปี 2549
หลังจากที่ใบอนุญาตดังกล่าวสิ้นสุดลง
การดำเนินธุรกิจให้บริการอินเทอร์เน็ตได้อยู่ภายใต้การอนุญาตจาก กทช.
ซึ่งเป็นองค์กรอิสระในการกำกับดูแลกิจการโทรคมนาคม ซึ่งต่อมา ณ วันที่ 29 มิถุนายน พ.ศ.
2549 กทช. ได้ออกใบอนุญาตให้แก่ LoxServe
เพื่อให้สามารถให้บริการอินเทอร์เน็ตแบบที่หนึ่งเป็นเวลา 1 ปี สิ้นสุดวันที่ 28 มิถุนายน พ.ศ.
2550

3.2.2
บริการพัฒนาโปรแกรมที่ใช้งานบนอินเทอร์เน็ตและบริการข้อมูลข่าวสารและสาระความบันเทิงผ่าน

ระบบโทรศัพท์เคลื่อนที่ ดำเนินการโดย บจ. เอดี เวนเจอร์

บริษัท เอดี เวนเจอร์ จำกัด (“ADV”) เป็นบริษัทที่ CSL ถือหุ้นอยู่ร้อยละ 99.99
ประกอบธุรกิจโดยการถือหุ้น (Holding Company) ที่มีเงินลงทุนใน บริษัท ชินนี่ดอทคอม จำกัด
(“SHINEE”) ซึ่ง ADV ถือหุ้นอยู่ร้อยละ 70 โดย SHINEE เป็นบริษัทร่วมทุนกับกลุ่มมิตซุย
แห่งประเทศญี่ปุ่น ซึ่งถือหุ้นในสัดส่วนร้อยละ 30

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2549 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.2.2.1 ลักษณะของผลิตภัณฑ์หรือบริการ

บริการทางด้านเว็บไซท์

SHINEE ให้บริการธุรกิจเว็บไซท์ภายใต้ชื่อ www.hunsa.com
ซึ่งเน้นการให้บริการแก่ลูกค้าช่วงอายุ 10-30 ปี อันได้แก่ บริการข้อมูลข่าวสารและความบันเทิง
บริการเว็บบอร์ด, บริการสัตว์เลี้ยงออนไลน์ (Gopets),
บริการสร้างตัวละครภาพลักษณ์ของตัวเองในรูปแบบการ์ตูน (Hubbie), บริการดูดวงออนไลน์,
บริการสื่อโฆษณา และบริการพัฒนาเว็บไซท์

บริการทางด้าน Mobile Content

SHINEE ให้บริการธุรกิจทางด้าน Mobile Content ภายใต้ชื่อ SHINEE และ Sodamag
ผ่านระบบโทรศัพท์เคลื่อนที่ในทุกระบบ ซึ่งเน้นการให้บริการแก่ลูกค้าช่วงอายุ 15-50 ปี
ลูกค้าสามารถซื้อบริการได้ 2 ลักษณะ คือ การดาวน์โหลดบริการเพื่อเก็บไว้ในโทรศัพท์เคลื่อนที่
และ การฟังบริการผ่านระบบ Audiotext

3.2.2.2 ภาวะอุตสาหกรรมและการแข่งขัน

ธุรกิจบริการเสริมของโทรศัพท์เคลื่อนที่มีการแข่งขันกันอย่างรุนแรง
ทั้งด้านราคาและการโฆษณาประชาสัมพันธ์ แต่ด้วยการบริหารจัดการ
และการวางแผนการตลาดอย่างมีประสิทธิภาพ ทำให้ SHINEE
สามารถรักษาฐานลูกค้าไว้ได้อย่างเหนี่ยวแน่น

3.2.2.3 กลยุทธ์การตลาด

SHINEE มุ่งเน้นการให้บริการด้วยความรวดเร็วและถูกต้อง ในราคาที่ยุติธรรม
และบริการหลังการขายเพื่อเพิ่มจำนวนลูกค้า
โดยไม่มีนโยบายมุ่งเน้นในเรื่องของการตลาดแบบหลอกลวงและการเอาเปรียบลูกค้า

3.2.3 บริการอินเทอร์เน็ต ดำเนินการโดย บจ. ชิน บรอดแบนด์ อินเทอร์เน็ต (ประเทศไทย)

3.2.3.1 ลักษณะของผลิตภัณฑ์หรือบริการ

บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
Integration)

SBI ดำเนินธุรกิจเป็นที่ปรึกษาและให้บริการวางระบบ Application หรือ Solution ต่างๆ
ผ่านเครือข่ายบรอดแบนด์แบบผ่านโครงข่ายภาคพื้นดิน และผ่านดาวเทียมแบบครบวงจร
โดยลักษณะให้บริการจะเริ่มตั้งแต่การรับฟังความต้องการของลูกค้า
เพื่อนำมาปฏิบัติให้ได้ตามความต้องการของบริการต่างๆ โดยเน้นบริการที่ใช้บรอดแบนด์
แอพพลิเคชั่นของ IPSTAR เช่น

1.  การให้บริการ Platform เช่น My IPTV บริการ VDO Conference

2.  System Integration

-   การนำเสนอเนื้อหา Multimedia Content แบบ Multicast , FTP (File
    Transfer) หรือ On Demand การถ่ายทอดเนื้อหาต่างๆ หรือการอบรมทางไกลผ่าน
    Broadband Internet ทั้ง Landline และ Satellite

-   การถ่ายทอดสดผ่านอุปกรณ์ไอพีสตาร์เคลื่อนที่ผ่านดาวเทียม SNG (Satellite News
    Gathering)

ลักษณะรายได้

1.  ลักษณะรายได้ของบริการเป็นการเรียกเก็บจากบริการทีมถ่ายทอด

2.  รายได้จากการขายอุปกรณ์ชุดรับสัญญาณ และ/หรือ ระบบ

3.  ค่าช่องสัญญาณถ่ายทอดต่อครั้งหรือรายเดือน

4.  ค่า Software ต่อครั้งหรือรายเดือน

5.  ค่าดำเนินการติดตั้งระบบ

บริการเนื้อหา (Content) สำหรับเครือข่ายบรอดแบนด์ 

บริการ IPTV on demand เป็นบริการเรียกชมเนื้อหา สาระจากรายการของสถานีโทรทัศน์ไทย
และรายการอื่นๆ ในรูปแบบ Multimedia Streaming on Demand ผ่านเว็บไซต์
www.ip-tv.tv ด้วยคุณภาพอินเทอร์เน็ตความเร็ว 256 Kbps ขึ้นไป มีบริการดังนี้

-   Unlimited Package Oversea Price: สำหรับสมาชิกที่อยู่ต่างประเทศ
    สามารถเรียกชมได้ไม่จำกัดจำนวนครั้งมีแบบประเภท 1, 3, 6 และ 12 เดือน

-   Unlimited Package Thai Price: สำหรับสมาชิกที่อยู่ในไทย
    สามารถเรียกชมได้ไม่จำกัดจำนวนครั้งมีแบบประเภท 1, 3, 6 และ 12 เดือน

-   Pay Per Day: สำหรับสมาชิกที่อยู่ต่างประเทศ สามารถเลือกได้แบบ 1, 2, 4, 8 และ
    15 วัน

ลักษณะของรายได้

1.  รายได้จากการชำระแบบต่อครั้ง: เป็นรายได้จากบริการ IPTV On Demand ประเภท
    Unlimited Package และ Pay Per Day

2.  รายได้แบบรายเดือน: เป็นรายได้จากบริการ IPTV On Demand ประเภทชมเป็นเดือน

บริการ Platform

ลักษณะการให้บริการ

บริการจำหน่ายและให้เช่าใช้ Platform หรือ ระบบที่ทาง SBI ได้พัฒนาขึ้น เช่น IPTV
Channel ช่องโทรทัศน์บนเครือข่ายอินเทอร์เน็ต, Radio Streaming วิทยุบนอินเทอร์เน็ต,
ระบบ E-Learning ซึ่งเหมาะสำหรับการนำเสนอเนื้อหาประเภทการเรียนการสอน
รวมทั้งการอบรมต่างๆ หรือ Multimedia Streaming Platform
ซึ่งใช้ในการถ่ายทอดเนื้อหาอื่นๆ ที่เป็น Video หรือ Audio ผ่านเครือข่ายอินเทอร์เน็ต
รวมถึงการถ่ายทอดสถานีวิทยุต่างๆ ฯลฯ ซึ่ง Platform และ Application ต่างๆ
ที่ได้พัฒนานี้มีความเหมาะสมอย่างมากกับการใช้งานกับบรอดแบนด์อินเทอร์เน็ต

ลักษณะรายได้ 

  1. รายได้จากการชำระแบบต่อครั้ง: จากการซื้อระบบ Platform IPTV Channel,
  E-Learning & E-Presentation หรือเช่าใช้ตามวาระ

  2. รายได้แบบรายเดือน: เป็นรายได้จากค่าบริการให้เช่าใช้ระบบ Platform
  แบบรายเดือนต่อเนื่อง

จำหน่ายจานและอุปกรณ์การรับสัญญาณโทรทัศน์ผ่านดาวเทียม (DTV)

ลักษณะสินค้า

SBI จำหน่ายจานรับสัญญานทีวีผ่านดาวเทียมในราคาต่ำ โดยเป็นจานขนาดเล็ก ติดตั้งสะดวก
ไม่เปลืองเนื้อที่ และรับสัญญาณ KU-Band ตรงจากดาวเทียม
ซึ่งทำให้การรับชมรายการเป็นไปด้วยความคมชัด โดยจะทำการขายผ่านตัวแทนจำหน่าย
ซึ่งเป็นร้านขายจานดาวเทียม และร้านขายอุปกรณ์ไฟฟ้าทั่วไป

ลักษณะรายได้ 

เป็นรายได้จากการขายอุปกรณ์ให้กับร้านค้าตัวแทนจำหน่าย

3.2.3.2 การตลาดและการแข่งขัน

ภาวะอุตสาหกรรมและการแข่งขัน

1)  บริการ System Integration

  ปัจจุบันบริการ System Integration นั้น เป็นบริการที่มีผู้ให้บริการหลายรายในตลาด
  ซึงแต่ละรายจะมีความชำนาญในเทคนิคเฉพาะด้าน สำหรับ SBI นั้นจะเน้นเทคโนโลยี
  ในการส่งไฟล์ขนาดใหญ่ในรูปแบบของ IP File Transfer เป็นหลัก
  โดยเฉพาะแบบบรอดแบนด์ผ่านเครือข่ายดาวเทียมของ SATTEL หรือผ่านบริการไอพีสตาร์ของ
  CSL โดยจะเน้นไปที่การให้บริการส่งข้อมูลเพื่อการศึกษา อบรม ภายในองค์กร สำหรับปัญหาหลัก
  คืออัตราค่าบริการจะค่อนข้างสูง และเป็นแบบรายเดือนทำให้ลูกค้ายังมีไม่มากนัก

2) SNG (Satellite News Gathering)

  เป็นบริการในการรับส่งสัญญาณ IP เป็น Data, VDO และสัญญาณเสียง แบบ Two Way
  communication จากจุดต่างๆ กลับมายังสำนักงานใหญ่ หรือจุดที่ลูกค้าต้องการรับชม
  (โดยมากใช้ในสถานีโทรทัศน์เพื่อส่งข่าว หรือรายการกลับจากท้องที่ต่างๆ) ผ่านอุปกรณ์ไอพีสตาร์
  มีความความสะดวกรวดเร็วในการใช้งาน แต่การให้บริการจะมีปัญหาจากสภาพภาวะอากาศ
  และความเป็นสัญญาณ แบบ IP ที่ขาดความเสถียร
  รวมทั้งลูกค้ากลุ่มสถานีโทรทัศน์จะมีอุปกรณ์ระบบเดิมอยู่แล้ว
  ทำให้ปัจจุบันกลุ่มลูกค้าที่ใช้งานจะเป็นแบบครั้งคราวเป็นส่วนใหญ่

3) บริการเนื้อหา (Content) สำหรับเครือข่ายบรอดแบนด์

  คู่แข่งขันของบริการนี้ ได้แก่เว็บไซต์ของสถานีโทรทัศน์นั้นๆ เอง ที่ให้เข้ามาชมได้ฟรี ทั้งที่ชมสด
  และเว็บของผู้ให้บริการอื่นๆ ที่เป็นการเรียกชมย้อนหลังก็มีการเก็บค่าเข้าชมในราคาที่ต่ำกว่า
  IPTV นอกจากนั้นผู้ให้บริการอินเทอร์เน็ตเอง ก็หันมาร่วมมือกับเจ้าของเนื้อหาต่างๆ
  เพื่อเป็นบริการเสริมให้กับลูกค้าบรอดแบนด์ของตนอีกด้วย ทำให้ IPTV ของ SBI
  ลดน้อยลงเป็นอันมากในปี 2549 และอาจหยุดให้บริการในระยะอันใกล้นี้

4) บริการ Platform

  บริการส่วนใหญ่จะทำผ่านระบบ Internet ซึ่งไม่สามารถรองรับคนดูได้มากในขณะเดียวกัน
  รวมทั้งไม่สามารถส่งสัญญาณภาพ Video ที่คุณภาพสูงได้ เนื่องจากข้อจำกัดด้านเครือข่าย
  และการเชื่อมโยงโครงข่าย ทำให้มีลูกค้าเข้ามาใช้บริการไม่มากนัก
  หรือเข้ามาใช้แบบเป็นครั้งคราวแทน

5) DTV

  ปัจจุบันในตลาดมีจานรับสัญญาณ TV อยู่หลากหลายรูปแบบ ราคา และคุณสมบัติ
  จึงมีการแข่งขันที่ค่อนข้างสูง แต่จาน DTV อาศัยจุดเด่นในเรื่องราคา
  ความชัดเจนที่เท่ากันทุกช่อง และขนาดของจาน ที่สะดวกในการติดตั้ง เป็นข้อสำคัญ
  จึงทำให้มีโอกาสได้ส่วนแบ่งทางการตลาดเพิ่มขึ้นมากในอนาคต

การตลาดและการขาย

แบ่งการทำการตลาดและการขายตามประเภทบริการออกเป็น 2 กลุ่มบริการ คือ

1. กลุ่มที่ทำการขายแบบ Direct

คือกลุ่มบริการ Platform SNG และ System Integration จะเน้นไปที่การติดต่อตรง
เพื่ออธิบายสินค้า รับทราบความต้องการของลูกค้า หรือทำการสาธิตสินค้า
โดยมากจะเป็นลูกค้าแบบองค์กร โดยลูกค้ากลุ่มนี้จะไม่ค่อยมีการใช้สื่อโฆษณาแบบ Mass Media
มากนัก

2. กลุ่มที่ทำการขายผ่านตัวแทนจำหน่าย

คือกลุ่มที่กระจายสินค้าแบบชุดอุปกรณ์ผ่านตัวแทนจำหน่ายเป็นหลัก คือบริการ DTV
จะทำการตลาดโดยมีสื่อสนับสนุนการขาย ณ พื้นที่เป็นหลัก นอกจากนั้นจะมีสื่อ Mass Media
เสริมเป็นครั้งคราว รวมทั้งจะมีระบบ Incentive สำหรับรายที่มียอดสั่งซื้อสูง

3.2.3.3 ลักษณะลูกค้าและความสัมพันธ์ระหว่างลูกค้ากับ SBI

บริการ System Integration และ Platform ต่างๆ

กลุ่มลูกค้า ได้แก่ องค์กรหรือหน่วยงานทั้งของภาครัฐบาล รัฐวิสาหกิจ และเอกชน
ที่มีสาขากระจายอยู่ทั่วปะเทศ หรือสถาบัน ธุรกิจขายตรงต่างๆ ที่มีการจัดการประชุม
อบรมหรือสัมมนาภายในองค์กรอยู่เป็นประจำ ตลอดจนภาคอุตสาหกรรมต่างๆ
ไม่ว่าจะเป็นการท่องเที่ยวหรือโรงแรม สำนักข่าวต่างๆ เป็นต้น ในส่วนบริการ SNG
กลุ่มลูกค้าจะเป็นผู้จัดงานเทศกาลแสดงสินค้า หรือผู้ผลิตรายการรายใหญ่

ความสัมพันธ์ระหว่างลูกค้าเป็นลักษณะแบบผู้ใช้บริการกับผู้ให้บริการ โดยมีสัญญาเป็นรายปี
หรือจ่ายค่าบริการเป็นครั้งๆก็ได้

บริการ DTV

กลุ่มลูกค้า คือ ตัวแทนจำหน่ายเครื่องใช้ไฟฟ้า หรือจานดาวเทียม กับกลุ่มผู้ใช้บริการที่เป็น End
User อยู่ทั่วประเทศ

ความสัมพันธ์จะเป็นในรูปของการให้บริการข้อมูลต่างๆ หลังจากลูกค้าได้ซื้อสินค้าบริการไปแล้ว

3.2.3.4 สิทธิและข้อจำกัดในการประกอบธุรกิจ

1)  บัตรส่งเสริมการลงทุน

  ไม่มี

2)  สิทธิอื่นๆ

  ไม่มี

3)  ข้อจำกัดในการประกอบธุรกิจ

  ไม่มี

3.3 บริการธุรกิจโทรศัพท์

บริษัทฯ มีการให้บริการธุรกิจโทรศัพท์ผ่านการลงทุนใน Shenington Investments Pte Ltd.
(“Shenington”) ซึ่งประกอบธุรกิจหลักโดยการถือหุ้นในบริษัทอื่น (Holding Company)
ที่จดทะเบียนในประเทศสิงคโปร์ ปัจจุบันมีกิจการในเครือ 2 บริษัท คือ บริษัท กัมพูชา ชินวัตร
จำกัด และ บริษัท ลาว เทเลคอมมิวนิเคชั่นส์ จำกัด

3.3.1 บริษัท กัมพูชา ชินวัตร จำกัด (“CamShin”)

3.3.1.1 ลักษณะผลิตภัณฑ์หรือบริการ

1)  ลักษณะบริการ

  CamShin ดำเนินกิจการโทรคมนาคมดังนี้

-   โทรศัพท์เคลื่อนที่ (Cellular Phone) ภายใต้ระบบ Digital Phone Services GSM
    900 และ GSM 1800 MHz ในประเทศกัมพูชา CamShin
    ได้ขยายเครือข่ายอย่างต่อเนื่องจนปัจจุบันมีความสามารถพร้อมให้บริการโทรศัพท์ ได้
    500,000 เลขหมายทั่วประเทศ

-   บริการโทรศัพท์พื้นฐาน ภายใต้ระบบ CDMA 450 ซึ่งเป็นระบบโทรศัพท์พื้นฐานที่ส่งสัญญาณแบบ
    Wireless ที่สามารถรับส่งสัญญาณเสียงและข้อมูลได้
    โดยที่การส่งข้อมูลสามารถรับส่งช้อมูลด้วยความเร็วสูงสุดที่ 153.6 Kb บริการนี้ครอบคลุมพื้นที่
    24 จังหวัดทั่วประเทศ และสามารถให้บริการลูกค้าได้ 30,000 ราย

-   บริการอินเทอร์เน็ต ภายใต้ชื่อ CamShin.net เป็นการให้บริการทั้ง WiFi และ ADSL

-   บริการโทรศัพท์ต่างประเทศแบบ VOIP
    เป็นบริการโทรศัพท์ต่างประเทศราคาประหยัดสำหรับลูกค้าโทรศัพท์เคลื่อนที่และลูกค้าโทรศัพท์พื้นฐาน
    โดยผ่านอินเทอร์เน็ต ซึ่งเริ่มให้บริการตั้งแต่เดือนตุลาคม 2549

2)  ลักษณะรายได้ ของบริษัทฯ สามารถจำแนกได้ดังนี้

-   ค่าบริการโทรศัพท์ต่อนาที

-   ค่าใช้เลขหมายต่อเดือน

-   ค่าขายเครื่องรับโทรศัพท์

-   ค่าติดตั้งและค่าขายอุปกรณ์อินเทอร์เน็ต

-   ค่าบริการอินเทอร์เน็ตรายเดือน

3.3.1.2 การตลาดและการแข่งขัน

ภาวะอุตสาหกรรมและการแข่งขัน

ตลาดธุรกิจทางด้านโทรคมนาคมในประเทศกัมพูชามีการแข่งขันค่อนข้างสูง
ประเทศกัมพูชามีประชากรประมาณ 14 ล้านคน
อัตราการกระจายของผู้ใช้โทรศัพท์ยังอยู่ในอัตราร้อยละ 7.7 เนื่องจากระบบโทรศัพท์พื้นฐานของ
ประเทศกัมพูชายังไม่ได้รับการพัฒนามากนัก
ประชาชนส่วนใหญ่ใช้โทรศัพท์เคลื่อนที่ในการติดต่อสื่อสาร โดยมีผู้ใช้โทรศัพท์เคลื่อนที่สูงถึงร้อยละ
97 จากจำนวนผู้ใช้โทรศัพท์ทั้งหมด โดย ณ สิ้นปี 2006 มีผู้ใช้โทรศัพท์ทั้งสิ้นประมาณ 1.1
ล้านเลขหมาย

ประเทศกัมพูชาเป็นประเทศที่กำลังพัฒนา โดยเฉพาะอย่างยิ่งในช่วงปี 2004
เป็นต้นมามีการเติบโตทางธุรกิจค่อนข้างสูง
ส่งผลให้ธุรกิจด้านโทรคมนาคมมีอัตราการเติบโตสูงไปด้วย โดยในปี 2004-2006
มีอัตราการเติบโต ที่ร้อยละ 38, 33 และ 22 ตามลำดับ

ปัจจุบันประเทศกัมพูชามีผู้ให้บริการระบบโทรศัพท์ทั้งหมดจำนวน 7 ราย ดังนั้น
การแข่งขันภายในอุตสาหกรรมจึงขึ้นอยู่กับการขยายเครือข่าย
เพื่อให้ครอบคลุมในพื้นที่ที่มีความต้องการใช้บริการ ปัจจุบัน CamShin มีส่วนแบ่งตลาดเป็นอันดับ 2
โดยคู่แข่งรายสำคัญ คือ CamGSM (Mobitel) มีส่วนแบ่งตลาดเป็นอันดับ 1 และ TMIC
(Telecom Malaysia International Cambodia) มีส่วนแบ่งตลาดเป็นอันดับ 3 ณ สิ้นปี
2006 CamShin มีสถานีฐานทั้งสิ้น 310 สถานี CamShin
มีโครงการที่จะเพิ่มพื้นที่การให้บริการให้ครอบคลุมทั่วประเทศให้มากขึ้น
และขยายโครงข่ายของระบบโทรศัพท์ให้สามารถครอบคลุมพื้นที่ได้มากขึ้นโดยอยู่ภายใต้เงื่อนไขที่สามารถดำเนินธุรกิจให้มีผลตอบแทนได้สูงที่สุด
โดยสิ้นปี 2007 คาดว่าจะติดตั้งและพัฒนาเครือข่ายให้สามารถรองรับลูกค้าได้ 700,000 เลขหมาย
อีกทั้ง CamShin ได้รับอนุญาตให้บริการโทรศัพท์ระบบ 3G
ซึ่งได้เริ่มในการวางแผนติดตั้งเพื่อพร้อมให้บริการในช่วงไตรมาสที่ 2 ของปี 2550 และ
ในอนาคตอันใกล้นี้ CamShin จะให้บริการอินเทอร์เน็ตความเร็วสูงผ่านดาวเทียมไอพีสตาร์
หลังจากที่สถานีควบคุมเครือข่ายไอพีสตาร์ในประเทศกัมพูชาพร้อมเปิดให้บริการในปี 2550

การตลาด

CamShin มุ่งเน้นการขยายโครงข่ายเพื่อขยายพื้นที่ให้บริการครอบคลุมทุกจังหวัดทั่วประเทศ และ
มุ่งเน้นการให้ บริการที่มีคุณภาพโดยมีการจัดตั้งหน่วยงานบริการลูกค้า (Customer Service and
Call Center)
พร้อมกับได้ขยายสำนักงานให้บริการออกไปยังต่างจังหวัดเพื่ออำนวยความสะดวกแก่ลูกค้าในการใช้สินค้า
และบริการของบริษัท และเนื่องจากการแข่งขันที่สูงขึ้นในปัจจุบัน
นอกจากการพัฒนาผลิตภัณฑ์และบริการแล้ว CamShin มี รายการส่งเสริมการขายเป็นระยะๆ
ทั้งแก่ผู้ใช้บริการและผู้แทนจำหน่ายในต่างจังหวัดเพื่อกระตุ้นยอดขาย

ปี 2006 CamShin ได้เริ่มทำการตลาดในต่างจังหวัดอย่างเข้มแข็งมากขึ้น
โดยได้ทำการปรับปรุงศูนย์บริการทั้ง 4 แห่งที่ต่างจังหวัด และในปี 2007
มีแผนในการขยายศูนย์บริการในจังหวัดที่มีศักยภาพเพิ่มขึ้นอีก 3 แห่ง

3.3.1.3 ลักษณะของลูกค้าและความสัมพันธ์กับลูกค้า

ลูกค้าของ CamShin ประกอบไปด้วย กลุ่มประชาชนทั่วไป องค์กรธุรกิจระหว่างประเทศ
บริษัททั่วไปและองค์กรต่างๆ ของรัฐโดยลูกค้าส่วนใหญ่เป็นรายย่อย

3.3.1.4 สิทธิและข้อจำกัดในการประกอบธุรกิจ

CamShin ได้รับสัมปทานจากรัฐบาลกัมพูชาโดยกระทรวงไปรษณีย์และโทรคมนาคม ภายใต้สัญญา
วันที่ 4 มีนาคม 2536 และสัญญาฉบับแก้ไขฉบับวันที่ 4 มีนาคม 2540 เป็นระยะเวลา 35 ปี
เมื่อครบอายุสัมปทานในปี พ.ศ. 2571 บริษัท กัมพูชา ชินวัตร จำกัด
จะต้องโอนทรัพย์สินทั้งหมดให้แก่รัฐบาลกัมพูชาและภายใต้สัญญาสัมปทานนี้ CamShin
จะต้องนำส่งรายได้ตลอดอายุระยะเวลาสัมปทาน ในเดือนกรกฎาคม 2547
รัฐบาลกัมพูชาได้ปรับลดอัตราผลประโยชน์ตอบแทนรายปี โดยตั้งแต่วันที่ 22 กรกฎาคม 2547 –
2549 มีอัตราผลประโยชน์ตอบแทนที่ร้อยละ 7 ของรายได้ก่อนหักค่าใช้จ่าย จากเดิม ร้อยละ 11
และ ตั้งแต่ปี 2550 เป็นต้นไปในอัตราร้อยละ 10 (เดิม 2550-2554 ร้อยละ 13 และ 2555
เป็นต้นไป ร้อยละ 16) (สรุปรายละเอียดของสัญญาสัมปทานตามเอกสารแนบ 4)

3.3.2 บริษัท ลาว เทเลคอมมิวนิเคชั่นส์ จำกัด (“LTC”)

3.3.2.1 ลักษณะผลิตภัณฑ์หรือบริการ

1) ลักษณะบริการ

LTC ได้รับสิทธิในการบริการด้านโทรคมนาคมในประเทศลาว เพื่อดำเนินกิจการโทรคมนาคม
ซึ่งมีรายละเอียดดังนี้

-   โทรศัพท์เคลื่อนที่ (Digital Phone Service (GSM 900/1800)

-   โทรศัพท์โครงข่ายพื้นฐาน (Public Switched Telephone Network (PSTN))

-   บริการโทรศัพท์พื้นฐานไร้สายระบบ CDMA-450

-   โทรศัพท์สาธารณะ (Public Phone)

-   บริการอินเทอร์เน็ต( Broadband internet, dial-up, ADSL and Prepaid
    internet) และบริการวงจรเช่า (Leased line service)

-   บริการโทรข้ามแดนอัตโนมัติ (International Roaming Service)

-   บริการเสริม (Value added service) สำหรับโทรศัพท์เคลื่อนที่

    2) ลักษณะรายได้ของ LTC สามารถจำแนกได้ ดังนี้

-   ค่าบริการโทรศัพท์ภายในประเทศและต่างประเทศ

-   ค่าใช้เลขหมายต่อเดือน

-   ค่าขายเครื่องรับโทรศัพท์พื้นฐานไร้สายระบบ CDMA-450 และซิมการ์ด

-   ค่าบริการรายเดือนอินเทอร์เน็ต , ค่าบริการวงจรเช่า และบัตรอินเทอร์เน็ตแบบ Prepaid

-   ค่าบริการโทรข้ามแดนอัตโนมัติ (IR) และค่าส่วนแบ่งต่างประเทศ (ISC)

-   ค่าบริการสำหรับบริการเสริม (Value added service)

3.3.2.2 การตลาดและการแข่งขัน

ภาวะอุตสาหกรรมและการแข่งขัน

สิทธิคุ้มครองการลงทุนโดยสามารถให้บริการโดยไม่มีคู่แข่งขันของ LTC หมดลงในปี 2544
ซึ่งปัจจุบันประเทศลาวมีผู้ให้บริการโทรศัพท์พื้นฐาน 3 รายคือ LTC ETL และ LAT
และมีผู้ให้บริการโทรศัพท์เคลื่อนที่ 4 รายคือ LTC, ETL, LAT และ Millicom โดย LTC
ยังคงมีส่วนแบ่งการตลาดเป็นอันดับ 1 ETL เป็นอันดับ 2 และ Millicom เป็นอันดับ 3 โดยที่
ETL และ LAT เป็นหน่วยงานของรัฐบาล ส่วน Millicom เป็นบริษัทเอกชน

ระบบโทรคมนาคมในประเทศลาวได้มีการพัฒนาอย่างมากในช่วง 2 ปีที่ผ่านมา
ซื่งเทคโนโลยีที่ได้นำเข้ามาใช้เป็นเทคโนโลยีที่ทันสมัยตามแนวโน้มของการพัฒนาเทคโนโลยีทางด้านโทรคมนาคมของตลาดโลก
ทาง LTC ได้มีการใช้เทคโนโลยีที่ทันสมัยและมีคุณภาพเพื่อให้บริการแก่ผู้บริโภค
โดยเฉพาะการนำเอาระบบ IPSTAR TRUNKING มาใช้กับโทรศัพท์ GSM 900 ในพื้นที่ทุรกันดาร
เป็นประเทศแรกของโลก อีกทั้งในอนาคตอันใกล้นี้ LTC จะให้บริการโทรศัพท์เคลื่อนที่ในระบบ 3G
ในกลางปี 2550 ในปัจจุบันประเทศลาวมีจำนวนผู้ใช้บริการโทรศัพท์ประมาณ 0.92 ล้านคน
โดยในปี 2549 มีอัตราการเติบโตของจำนวนผู้ใช้โทรศัพท์ประมาณร้อยละ 35 อีกทั้ง
ตลาดโทรศัพท์มือถือในประเทศลาวมีการขยายตัวอย่างมาก
โดยเฉพาะบริษัทผู้จำหน่ายเครื่องโทรศัพท์รายใหญ่มีการแข่งขันกันอย่างมาก
ได้นำเครื่องที่มีรูปแบบหลากหลาย และเทคโนโลยีที่ทันสมัย
เข้ามาจำหน่ายและเป็นที่นิยมของผู้บริโภคเป็นอย่างมาก
ประกอบกับกิจกรรมส่งเสริมการขายของผู้ให้บริการด้านโทรศัพท์เคลื่อนที่แต่ละรายที่ออกมาหลากหลายรูปแบบและต่อเนื่อง
เป็นส่วนกระตุ้นให้จำนวนผู้บริโภคเพิ่มขึ้นอย่างมาก โดยมากกว่าร้อยละ 99
ของลูกค้าโทรศัพท์เคลื่อนที่ทั้งหมดเป็นลูกค้าในระบบ Prepaid

การตลาด

LTC ได้เตรียมการเพื่อรองรับการแข่งขันที่จะเกิดขึ้นในอนาคต
โดยมุ่งเน้นการขยายโครงข่ายอย่างเหมาะสมเพื่อขยายพื้นที่และโครงข่ายให้บริการ และ
มุ่งเน้นการให้บริการที่มีคุณภาพโดยได้มีการนำระบบ CRM และ PRM
เข้ามาบริหารจัดการโดยได้มีการจัดตั้งหน่วยงานบริการลูกค้า (Customer Service and Call
Center) เพื่ออำนวยความสะดวกแก่ลูกค้าและตัวแทนจำหน่าย ในการใช้บริการของ LTC
นอกจากนั้น LTC ยังมีกิจกรรมแลรายการส่งเสริมการขายอย่างต่อเนื่องเป็นระยะแก่ผู้ใช้บริการ

ด้านสังคม

LTC ได้นำระบบ CSR (Corporate Social Responsibility)
เข้ามาบริหารจัดการในองค์กร ซึ่งเป็นความรับผิดชอบต่อสังคม โดยมีส่วนร่วมในการพัฒนาเศรษฐกิจ
ชุมชนท้องถิ่น และสังคมในวงกว้าง เช่น การสร้างโรงเรียน ส่งเสริมนักเรียนที่เรียนเก่ง
เยาวชนที่มีความสามารถ ช่วยเหลือผู้ประสบภัยธรรมชาติ
และให้การสนับสนุนและมีส่วนร่วมในการจัดงานประชุมต่างๆ ของภาครัฐ เช่น ASIAN SUMMIT
ครั้งที่ 10 และงานประชุมสภาการค้าอาเซียน (IPO) เป็นต้น

3.3.2.3 ลักษณะของลูกค้าและความสัมพันธ์กับลูกค้า

ลูกค้าของ LTC ประกอบไปด้วย กลุ่มประชาชนทั่วไป, องค์กรธุรกิจระหว่างประเทศ, บริษัททั่วไป
และองค์กรต่างๆของรัฐ โดยลูกค้าส่วนใหญ่เป็นรายย่อย ทาง LTC ได้มีการสร้างความ
สัมพันธ์กับลูกค้าตามระบบ Customer Relation Management อย่างต่อเนื่อง

3.3.2.4 สิทธิและข้อจำกัดในการประกอบธุรกิจ

LTC เป็นกิจการร่วมค้าได้รับสิทธิในการบริการด้านโทรคมนาคมใน สปป.ลาว เป็นระยะเวลา 25
ปี ตั้งแต่ปี 2539 ถึง ปี 2564 เมื่อครบกำหนด 25 ปี ตามสัญญาร่วมทุน บริษัทฯ
ต้องโอนหุ้นของบริษัทฯ ในกิจการร่วมค้าให้แก่รัฐบาลของลาว โดยไม่คิดค่าตอบแทนใดๆ LTC
ได้ประกาศจ่ายเงินปันผลให้แก่ผู้ถือหุ้นสำหรับผลประกอบการปี 2549 จำนวน 8 ล้านดอลลาร์สหรัฐฯ
ซึ่งเพิ่มจากปีก่อนร้อยละ 33 โดยในตลอดระยะเวลา 10 ปีที่ผ่านมา รวมทั้งปีนี้ LTC
ได้จ่ายเงินปันผลให้กับผู้ถือหุ้นทั้งหมด เท่ากับ 32 ล้านดอลลาร์สหรัฐฯ

3.4 บริการธุรกิจบริการจัดพิมพ์และเผยแพร่สมุดโทรศัพท์

บริษัทฯ มีการให้บริการธุรกิจบริการจัดพิมพ์และเผยแพร่สมุดโทรศัพท์ ผ่านการลงทุนของ CSL
ในบริษัทเทเลอินโฟ มีเดียจำกัด (“TMC”) เดิมชื่อบริษัท ชินวัตร ไดเร็คทอรี่ส จํากัด

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2549 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.4.1 บริษัท เทเลอินโฟ มีเดีย จํากัด (“TMC”)

บริษัทเทเลอินโฟ มีเดีย ดำเนินธุรกิจบริการสื่อโฆษณาผ่านสมุดรายนามผู้ใช้โทรศัพท์หน้าเหลือง
และจัดทำสมุดรายนามในรูปแบบอื่นๆ นอกจากนี้ ยังให้บริการข้อมูลรายชื่อผู้ใช้โทรศัพท์
รวมทั้งบริการข้อมูลทั่วไป ทั้งสาระบันเทิง ผ่านการใช้โทรศัพท์ในการสอบถามข้อมูล

3.4.1.1 ลักษณะผลิตภัณฑ์หรือบริการ

ปจจุบัน TMC มีธุรกิจหลักคือ ธุรกิจสมุดโทรศัพทฉบับธุรกิจ Yellow Pages ซึ่ง ไทยแลนด์
เยลโล่เพจเจส เป็นแหล่งรวมข้อมูลสินค้าบริการกว่า 3,000 หมวดธุรกิจ ครอบคลุมกว่า 600,000
ร้านค้า
มากที่สุดในประเทศไทยซึ่งผู้บริโภคสามารถเลือกเข้าถึงได้ตามความสะดวกและความคุ้นเคยถึง 3
ช่องทาง คือ พลิกสมุดหน้าเหลือง ไทยแลนด์ เยลโล่เพจเจส หรือ โทร คอลเซ็นเตอร์ 1188
ไทยแลนด์ เยลโล่เพจเจส หรือ คลิกสมุดหน้าเหลืองออนไลน์ www.yellowpages.co.th
โดยมีรายไดจากการใหบริการโฆษณาในสมุดหนาเหลืองของบริษัทและหางรานตางๆ
โดยเฉพาะผู้ประกอบการขนาดกลาง และขนาดเล็ก หรือ SME นอกจากนี้ TMC
ยังมีรายไดจากการใหบริการโฆษณาในสมุดรายนามผูใชโทรศัพทเฉพาะธุรกิจ (Special
Directories) ตัวอยางเชน กลุมธุรกิจสงออก
คูมือซื้อขายอุตสาหกรรมอาหารและเครื่องดื่ม และคูมือทองเที่ยวไทย เปนตน
นอกจากนี้ยังมีธุรกิจอื่นๆ ที่ใหบริการไดแก่ บริการ TMC Multimedia
ซึ่งเป็นบริการออกแบบสื่อส่งเสริมการตลาดครบวงจร การใหบริการ Audiotex ในระบบ 1900
222 xxx ซึ่งเปนบริการการใหขอมูลทางโทรศัพทและโทรสาร การให้บริการ Precision
Marketing ซึ่งเป็นการตลาดแบบเจาะจง และการให้บริการ Call Center เปนตน

3.4.1.2 การตลาดและการแข่งขัน

สำหรับตลาดที่มีการแข่งขันสูงในปัจจุบัน
สื่อโฆษณาที่สามารถให้ผลตอบแทนต่อหน่วยลงทุนเท่านั้นที่จะสามารถได้รับความนิยม
โดยสื่อสมุดหน้าเหลืองเป็นสื่อธุรกรรมที่ช่วยให้เกิดการซื้อขายได้อย่างมีประสิทธิภาพ
จึงเป็นสื่อโฆษณาที่สามารถตอบสนองความต้องการของลูกค้าได้อย่างคุ้มค่า

3.4.1.3 สิทธิและข้อจำกัดในการประกอบธุรกิจ

1)  สิทธิภายใต้สัญญาสัมปทาน

  TMC เคยเป็นผู้ได้รับสัมปทานจาก ทศท. เป็นเวลา 10 ปี (ตั้งแต่ฉบับประจำปี 2539
  ถึงฉบับประจำปี 2548) ในการจัดพิมพ์สมุดรายนามผู้ใช้โทรศัพท์ในเขตนครหลวง เขตภูมิภาค
  และผู้ใช้โทรศัพท์เคลื่อนที่ และแจกจ่ายให้แก่ผู้ใช้โทรศัพท์และจัดพิมพ์ Yellow Pages
  และขายโฆษณาบน Yellow Pages (รายละเอียดเพิ่มเติมตามเอกสารแนบ 4)

[1] ใบอนุญาตแบบที่หนึ่ง หมายถึง
ผู้ให้บริการอินเทอร์เน็ตประเภทที่ไม่มีโครงข่ายโทรคมนาคมเป็นของตนเอง เช่น
บริการอินเทอร์เน็ต (Internet Service) และบริการอื่นใดที่คณะกรรมการเห็นสมควร